Makna Darah Haid Mengikut Jenis Warna

Kitaran haid boleh menerangkan banyak perkara mengenai kesihatan semasa seseorang wanita. Tahun lalu, American College of Obstreticians and Gynecologists menerbitkan sebuah laporan yang mencadangkan kitaran haid perlu diambil kira sebagai salah satu petanda penting bagi kesihatan seseorang seperti mana tekanan darah, denyutan nadi dan suhu badan.

Mengapa? Bukan sahaja ia boleh menunjukkan jika seseorang wanita itu mengandung atau tidak, kitaran haid seseorang wanita juga boleh memberikan gambaran utama mengenai kesihatan hormon di dalam badan. Hormon-hormon ini lah yang akan memastikan semua sistem di dalam badan, dari sistem otak hinggalah ke sistem pembiakan, berjalan dengan lancar.

Walaupun apa yang normal dalam kitaran haid bagi seseorang wanita mungkin tidak normal bagi wanita-wanita lain, terdapat beberapa perubahan yang anda perlu berikan perhatian, lebih-lebih lagi jika ia melibatkan warna darah anda. Iluminasi.com ingin berkongsi 6 perkara yang badan anda cuba sampaikan mengenai kesihatan anda melalui warna darah haid.

Badan wanita yang mengeluarkan darah haid seakan warna merah jambu, mungkin mengalami kekurangan hormon estrogen. Lebih-lebih lagi jika ia diiringi dengan warna yang lebih cerah daripada kebiasaanya, atau jika anda merupakan seorang pelari tegar, kata Margaret Romero, seorang jururawat functional-medicine (perubatan yang fokus kepada pengoptimuman fungsi organ) yang berpusat di New York. Kajian mendapati senaman yang berlebihan boleh merendahkan tahap hormon estrogen, yang boleh seterusnya boleh memberikan kesan buruk  kepada kitaran haid, dan mungkin boleh menyebabkan kitaran haid seseorang itu terhenti. (Ia bukanlah perkara luar biasa jika seseorang atlit wanita itu terhenti proses ovulasinya)

Walaupun ia bukanlah sesuatu perkara yang besar, tahap hormon estrogen yang rendah boleh meningkatkan risiko oeteoporosis, jika dibiarkan tanpa dirawat. Jadi, jika baru-baru ini anda mula berlatih berlari untuk marathon, atau pertama kali bersenam sepanjang hidup anda, atau meningkatkan intesiti senaman anda dan menyedari warna darah haid anda tiba-tiba berubah menjadi cerah atau kitarahan haid semakin berkurangan, anda perlu berjumpa dengan doktor.

Margaret berkata penyebab-penyebab lain darah haid menjadi kemerahjambuan adalah kerana pemakanan yang tidak sihat, sindrom polisistik ovari (PCOS) atau perimenopaus (umur mendekati menapaus), yang mana apabila ovari seseorang kurang menghasilkan estrogen sebagai persediaan mengalami menopaus. (biasanya berlaku 4 atau 5 tahun sebelum menopaus).

Jika ini terjadi, seseorang itu mungkin kekurangan nutrisi. Warna seakan keputihan dan berair pada darah haid boleh menjadi penanda anemia yang teruk (kurang sel darah merah yang sihat), lebih-lebih lagi jika disedari darah haid menjadi lebih halus dan cair, yang mana biasanya ianya adalah pekat, kata Ob-gyn, Alyssa Dweck, M.D, penolong profesor klinikal di Mount Sinai School of Medicine di New York. Jika dipantau untuk beberapa kali kitaran, dan anda risaukan situatasi ini, pergi berjumpa dengan doktor untuk membuat ujian pengesanan kekurangan nutrisi.

Apa yang menambahkan lagi kekeliruan, kekurangan zat besi juga boleh disebabkan oleh darah haid yang banyak. Kajian 2014 telah memeriksa seramai 236 orang wanita yang mempunyai haid yang banyak, dan didapati 27 peratus daripada mereka kekurangan zat besi, dan 60 peratus yang lain mengalami anemia yang teruk). Jika darah anda keluar melalui pad atau tampon kurang daripada 30 minit, atau terpaksa bangun malam beberapa kali untuk menukar pad, atau selalu berasa letih, segeralah untuk berjumpa doktor untuk membuat ujian pemeriksaan zat besi.

Darah seseorang itu mungkin masih mengandungi lapisan uterus dan darah lama yang baru sahaja dikeluarkan daripada badan. Tapi, jangan panik, ia adalah sesuatu yang normal. "Dalam kes sebegini, kami tidak pasti mengapa ia terjadi, namun kadang-kadang darah tersebut tinggal lebih lama di dalam badan dan mengalir keluar secara perlahan-lahan," kata Alyssa Dweck. "Ia mempunyai masa yang lama untuk dioksidakan, oleh itu ia kelihatan seperti warna coklat atau hampir-hampir hitam. (Pastikan anda berjumpa dengan ob-gyn anda jika anda mengalami situasi ini.

Setiap wanita mengeluarkan lapisan uterus mereka daripada badan dengan kadar yang berbeza, namun, sebahagian besar daripadanya, jika darah yang keluar pada permulaan atau pengakhiran haid berwarna coklat, tiada apa yang perlu dirisaukan.

Seseorang itu mungkin mengalami kekurangan hormon progesteron, dan hormon estrogen yang tinggi. Walaupun sedikit darah beku itu adalah normal, namun darah beku yang bersaiz sebesar syiling 5 sen atau lebih besar menandakan ketidakseimbangan hormon yang serius. Margaret Romero mencadangkan supaya kurangkan pengambilan produk tenusu, soya dan gula, dan lihat jika ianya memberikan kesan.

Kemungkinan lain adalah uterine fibroids (ketumbuhan pada dinding uterus). Ia biasanya tidak merbahaya, tetapi boleh menyebabkan kesakitan. Jadi jika anda mengesyaki ianya adalah penyebab darah haid anda menjadi pekat, dipenuhi dengan darah beku, jumpa doktor dan buat pemeriksaan ultrasound.

Anda mungkin mempunyai jangkitan, seperti STD atau STI (penyakit yang dijangkiti melalui hubungan kelamin). "Darah anda juga akan menjadi tersangat busuk (disebabkan sel atau tisu yang mati akibat dijangkiti penyakit). Anda perlu membuat ujian dengan segera supaya anda mendapatkan rawatan yang betul.

Wanita yang mengalami keguguran juga akan menyedari segumpal tisu yang berwarna kelabu yang kelihatan seperti hati," kata Alyssa. Jadi jika anda kemungkinan anda sedang mengandung atau mengalami keguguran, segeralah berjumpa dengan doktor.

Anda mempunyai kitaran haid yang sihat, teratur dan normal. Tetapi perlu ingat, "normal" bagi setiap wanita adalah berbeza, namun, kebiasaannya, darah yang berwarna merah terang seperti warna buah ceri, adalah petanda bahawa semuanya berjalan dengan lancar di dalam badan anda.


Sejarah logo Darlie dan perkaitan antara Darlie dengan Colgate

Darlie merupakan jenama ubat gigi yang dikeluarkan oleh syarikat Hawley & Hazel dan  berpengkalan di Shanghai sejak 1933. Sebelum bertukar nama, ianya dikenali sebagai "Darkie". Perkataan  "Darkie"  sangat popular di Amerika dan eropah, yang merujuk kepada kaum berkulit hitam. Ini menimbulkan ketegangan orang kulit hitam pada masa itu, kerana beranggapan ianya mengandungi unsur perkauman. Sehinggalah nama "Darkie" diubah kepada  "Darlie".

Bukan itu saja, malah logo orang berkulit hitam pada kotak juga turut ditukar kepada logo yang lebih sopan. Hakikatnya, nama "Darlie"  itu sendiri membawa maksud "black person" dalam bahasa cina. Anda boleh google perkataan Darlie dan terjemahkan kepada bahasa cina. Walau apa pun maksud yang tersirat, jenama Darlie turut menjadi antara jenama ubat gigi terkenal di Malaysia. Mereka bersaing dengan satu lagi nama besar Colgate.  Sungguhpun mereka bersaing, namun kedua-dua nama besar ini adalah dibawah satu naungan, setelah syarikat Hawley & Hazel menjual 50 peratus sahamnya kepada syarikat Colgate-Palmolives pada 1990.

Setelah perubahan nama dan logo, ubat gigi tersebut melabarkan pasaran ke beberapa negara Asia, termasuk Singapura, Malaysia dan Thailand dimana nama dan logo mereka dianggap tidak lagi ofensif.   Colgate-Palmolives mengumumkan bahawa produk mereka tidak akan dijual diluar asia. Pada 1989, produk mereka telah masuk ke pasaran Taiwan 75%, Singapura 50%, dan 30% lagi di Malaysia.

Jadi, usahlah anda berdebat dengan isteri anda mengenai jenama ubat gigi mana yang lebih baik. Realitinya, mereka datang dari kilang yang sama, cuma berbeza dari segi branding dan packaging sahaja. Mujurlah Darlie menukar kepada logo yang lebih ceria, jika tidak, mungkin  ia menghantui anak-anak anda untuk masuk ke tandas. Mana tidaknya, anda nilailah sendiri logo mereka yang sebelumnya.


Persona Putera Abdul Mateen, anak kepada Sultan Hassanal Bolkiah

Umum mengenali Sultan Hassanal Bolkiah, pemerintah Brunei Darussalam,yang terkenal dengan sikap berjiwa rakyat dan kekayaan baginda. Namun, pasti ramai yang tidak mengetahui bahawa baginda mempunyai seorang putera yang muda, kacak dan bergaya. Dikatakan putera ini telah menjadi kegilaan wanita-wanita di Asia!

Sudah semestinya,ramai wanita yang mengimpikan untuk berkahwin dengan putera raja. Nah! Sekarang mereka berpeluang untuk merealisasikan impian mereka itu. Tapi, layakkah dan mampukah mereka? Hmm...

Merupakan anak kesepuluh Sultan Hassanal Bolkiah dan bekas isteri Mariam, Yang Teramat Mulia Paduka Seri Pengiran Muda Abdul Mateen lahir tanggal 10 Ogos 1991.

Beliau yang kini sedang melanjutkan pengajian di peringkat ijazah dalam bidang Diplomasi Antarabangsa di SOAS, University Of London, adalah barisan keenam di dalam senarai pewaris takhta kesultanan Brunei.

Selain pakej utama iaitu wajahnya yang tampan, Putera Abdul Mateen turut memiliki beberapa ciri-ciri lain yang mampu membuatkan beliau menjadi dambaan gadis-gadis di luar sana. Mari kita lihat ciri-ciri tersebut!

Putera Abdul mateen memperoleh pangkat Leftenan selepas mengikuti rekrut askar di Royal Military Academy Sandhurst dimana sudah menjadi ia sudah menjadi kebiasaan bagi putera raja. Kacak, tegap, Leftenan pula. Pakej lah kan. Bertambah la gadis-gadis yang gilakan beliau.

Wanita semestinya sukakan lelaki yang sayang keluarganya, bukan? Gambar-gambar bersama keluarganya adalah bukti. Anak 'mak' betul!

Kata orang, kalau lelaki sayangkan haiwan, terbukti dia adalah seorang yang sangat penyayang. Putera Abdul Mateen adalah orangnya!

Putera Mateen sangat sukakan aktiviti lasak seperti Paragliding dan juga Scuba Diving di mana beliau mempunyai pengiktirafan dari PADI Open Water Course yang membenarkan beliau untuk menyelam sehingga 18 meter di dalam laut. Tak macho lah kan kalau lelaki tak sukakan aktiviti lasak!

Hah! Yang ni tentu ramai wanita suka. Putera Abdul mateen ni sangat sukakan selfie. Cuba Google nama baginda, tentu banyak gambar-gambar selfie beliau yang muncul.

Rujukan: 5 sebab putera abdul mateen jadi dambaan setiap gadis/


Mengapa Kita Terkena Renjatan Elektrik Kecil Apabila Bersentuhan Dengan Orang Lain?

Situasi 1 : Anda berada di Tesco dan anda hendak mengambil  troli untuk membawa barang yang akan anda beli. Ketika anda mencapai pada pemegang troli, tangan anda seolah-oleh terkena renjatan elektrik kecil.

Situasi 2 : Anda sedang berjalan-jalan bersama rakan menuju ke eskalator. Ketika anda melangkah naik eskalator, tangan anda tersentuh tangan rakan anda, dan anda tersentak kerana anda merasakan sesuatu seperti renjatan elektrik?

Ia dipanggil elektrik statik. Semua yang anda lihat di sekeliling anda terdiri daripada elemen yang dipanggil atom. Caj elektrik dibawa oleh proton dan elektron. Atom-atom ini tidak dapat dilihat dengan mata kasar dan proton dikatakan mempunyai caj +1 unit elektron manakala  elektron mempunyai caj -1.

Proton tertanam di dalam nukleus atom, dan tidak bebas untuk bergerak dan melompat-lompat seperti elektron. Jadi, apabila kita bercakap mengenai arus elektrik, apa yang dimaksudkan adalah pengaliran elektron, dan elektrik statik bermaksud ketidakseimbangan antara caj negatif dan positif yang ada pada sesuatu objek, apabila caj terbina pada sesuatu objek. Biasanya, atom akan bercaj neutral, yang bermaksud ia mempunyai jumlah proton dan elektron yang sama.

Jadi, apabila seseorang atau sesuatu objek mempunyai elektron berlebihan, ia akan menghasilkan caj negatif. Elektron-elektron ini akan tertarik kepada elektron yang bercaj positif yang terdapat badan atau objek lain. Rasa renjatan kecil yang kita rasa dan juga bunyi "tik tik tik" adalah kesan daripada perpindahan elektron-elektron yang melompat dengan laju kepada orang atau objek lain.

Ya, elektrik statik selalunya terjadi ketika musim sejuk (di negara luar), cuaca di sekeliling kita kering dan juga jika kita berada di tempat yang bersuhu rendah seperti di pejabat dengan aircond terpasang. Udara yang kering memudahkan pembentukan elektron pada permukaan kulit kita. Ketika musim panas, lembapan air menghapuskan elektron yang bercaj negatif dan kita jarang akan mengalami situasi renjatan kecil ini.

Elektrik statik sebenarnya adalah perkara biasa dalam kehidupan kita. Ia seperti hidupan yang sentiasa wujud dan mencari keseimbangan apabila caj-cajnya berubah. Sama ada anda merasakan elektrik statik atau tidak dalam seharian anda bergantung kepada aktiviti dan kecenderungan anda untuk membuatkan caj-caj atom pada badan anda berubah.

Salah satu contoh pengaruh elektrik statik yang boleh memberikan impak kepada kehidupan kita, adalah, sebagai contoh, kes kereta terbakar ketika mengisi minyak. Menurut Bob Rankes, naib presiden Petroleum Equipment Institute di Tulsa, Oklahoma, ketika hendak keluar dari kereta untuk mengisi minyak, anda perlu menyentuh badan kereta terlebih dahulu untuk menstabilkan caj yang ada pada badan anda. Ini kerana, ketika anda berada di dalam kereta dan sedang memandu, atau apa sahaja yang dilakukan di dalam kereta boleh menyebabkan perubahan caj pada badan anda akibat pemindahan elektron.

"Sebelum anda mengangkat pam minyak untuk mengisi minyak, terdapat banyak peluang untuk anda lakukan untuk menyahkan caj yang ada pada badan anda. Seperti contoh, sejurus keluar daripada kereta, anda boleh menyentuh badan kereta anda. Lagi, anda mungkin membayar menggunakan kad kredit, jadi anda akan menyentuh kad kredit anda. Bukan itu saja, anda perlu membuka penutup tangki minyak terlebih dahulu, itu juga salah satu peluang anda menstabilkan caj-caj tersebut. Jadi, terdapat banyak peluang untuk anda hilangkan caj pada badan anda, dan anda hanya perlu lakukannya sekali sahaja, untuk memastikan proses mengisi minyak berjalan dengan selamat,"

Ketika anda sedang memegang nozzle dan mengisi minyak, wap-wap yang wujud di dalam paip pam tersebut akan keluar bebas. Dan jika ketika itu masih terdapat ketidakseimbangan caj pada badan anda, elektron akan menyahkan cajnya dengan berpindah kepada apa yang anda sedang sentuh ketika itu, iaitu nozzle minyak tersebut. Caj-caj ini akan menjadi sumber pencucuh kepada wap-wap tadi, yang mana akan mengakibatkan kebakaran.

Namun insiden seperti kebakaran tersebut kini jarang berlaku, kerana menurut Bob, teknologi yang ada kini telah membuatkan kereta lebih canggih dan mengatasi masalah ini. "Kereta-kereta zaman moden ini dilengkapi dengan apa yang dipanggil sistem pemulihan wap. Sistem ini akan menolak wap-wap ke dalam komponen enjin lalu disimpan di dalam tabung karbon dan kemudian dibakar ketika kereta dihidupkan," jelas Bob.

Oleh sebab cuaca mempengaruhi kewujudan ketidakseimbangan caj, kita kurang terdedah kepada bahaya ini kerana cuaca di Malaysia yang panas lembap menyukarkan pembentukan elektron. Namun ianya masih tidak mustahil untuk berlaku.


Bayi Ini Mati Akibat Dilarang Minum Susu Formula Oleh Hospital (Durham)

"JIKA SAYA BERIKAN HANYA SEBOTOL SUSU FORMULA, PASTI DIA MASIH HIDUP SEKARANG,"

Seperti mana yang kebanyakkan ibu-ibu tahu, tekanan untuk menyusukan bayi adalah benar-benar mencabar, diperkuatkan lagi dengan peringatan tanpa henti bahawa "susu ibu adalah yang terbaik". Namun, Ia juga boleh mengundang bahaya bagi ibu-ibu yang mengalami masalah kekurangan atau tidak dapat menghasilkan susu badan, seperti kisah yang menyayat hati ini.

Cerita ini mengisahkan seorang ibu, Jillian Johnson, yang berkongsi bagaimana beliau kehilangan anak lelakinya yang berumur 19 hari, yang sihat pada mulanya, namun mati akibat kelaparan mengejut dan dehidrasi. Kisah menyayat hati daripada Jillian ini adalah satu contoh mengapa mindset "susu ibu adalah terbaik" bukanlah sesuai kepada semua ibu dan bayi.

Jillian dan suami, Jarrod, mahukan yang terbaik bagi anak mereka, Landon, sebagaimana ibu bapa lain. Mereka mengikuti kelas-kelas dan membaca buku mengenai cara menjaga bayi dan sebagainya. Setiap kelas menekankan betapa pentingnya susu ibu untuk memastikan bayi sihat. Dan mereka berasa sudah bersedia. Setelah tiba masanya, Landon dilahirkan di sebuah hospital yang "mesra bayi". Apa yang dimaksudkan dengan "mesra-bayi" adalah semuanya menjurus kepada penyusuan bayi menggunakan susu ibu.

Landon dilahirkan dengan berat sempurna 3.36kg. Selepas dilahirkan Landon menyusu dengan baik setiap 1-2 jam, selama 15-40 minit setiap sesi.

"Landon menyusu setiap masa. Perunding penyusuan ibu akan datang memeriksa dan mendapati Landon sedang menyusu seperti apa yang sepatutnya bayi lakukan. Namun, ada seorang daripada mereka memberitahu bahawa saya mengalami masalah untuk menghasilkan susu," kata Jillian. "Sebab yang diberikan adalah saya disahkan mengalami PCOC (Polycystic Ovarian Syndrome) dan ia amat sukar bagi ibu yang mengalami ketidakseimbangan hormon untuk menghasilkan susu. Beliau mencadangkan beberapa jenis herba kepada saya untuk diambil selepas keluar dari hospital," tambah Jillian.

Namun selepas itu situasi berubah. Landon asyik sahaja menangis. Dia hanya akan berhenti jika Jillian menyusukannya, walaupun sebenarnya tiada susu. Jururawat sentiasa datang memeriksa Jillian dan menyelimutkan Landon untuk membantunya tidur. Apabila ditanya jururawat mengapa Landon tidak mahu berhenti menyusu, dia diberikan jawapan bahawa Landon sedang "cluster feeding" (menyusu dengan jarak masa yang dekat).

Jillian teringatkan apa yang diperolehi daripada kelas yang diambil, namun sedar yang dia baru sahaja bergelar ibu, Jillian mempercayai doktor dan jururawat untuk membantunya melalui saat itu. Tambahan pula dia tidak bermaya disebabkan oleh pembedahan c-section dan Landon merupakan bayi pertamanya. Namun dia tidak sedar yang dia telah melakukan satu kesilapan besar kerana mempercayai doktor dan jururawatnya 100%.

Selepas 2 hari, Jillian dibenarkan untuk keluar dari hospital, walaupun Landon kehilangan 9.7% daripada berat badannya ketika lahir, secara berterusan dan disusukan oleh ibu yang kurang mempunyai susu. Ketika dibenarkan pulang, Jillian tidak diberikan apa-apa arahan mengenai makanan tambahan untuk Landon. Dia hanya diarahkan untuk datang semula melakukan follow-up keesokkan harinya.

Namun, kurang daripada 12 jam selepas mereka pulang ke rumah, Landon mengalami serangan jantung akibat dehidrasi. Landon dikejarkan ke hospital, namun, ketika sampai, dia dikatakan masih mempunyai degupan jantung, tetapi tanpa tekanan darah. Landon diintubasi dan diberikan suntikan epinephrine. Dia mengalami hypotermia (penurunan suhu badan mendadak) dengan suhu badan 33.9 darjah celsius. Selepas diberikan CPR selama 30 minit, tiada aktiviti jantung dikesan.

Landon diberikan imbasan MRI dan disahkan mengalami kecederaan pada otak akibat kekurangan oksigen. Ia disebabkan oleh tekanan darah rendah, kesan daripada dehidrasi dan serangan jantung. Dengan keadaan yang tenat, bantuan hayat yang diberikan kepada Landon dihentikan 15 hari kemudian. Autopsi mengesahkan punca kematian adalah disebabkan oleh hypernatremic dehydration diikuti serangan jantung yang menyebabkan hypoxic-ischemic encephalopathy (kecederaan pada otak)

Jillian meluahkan perasaannya dengan menceritakan kisah menyayat hati ini untuk membantu menanggani stigma dan diskriminasi terhadap golongan ibu-ibu yang memberikan susu botol kepada bayi mereka.

Antara sebab-sebab mengapa pakar dan ramai ibu-ibu menyokong penyusuan badan adalah kerana susu ibu mengandungi gula spesifik, lemak dan protein yang tidak terkandung di dalam susu formula, kata Annemarie Stroustrup, seorang doktor di bahagian perubatan bayi baru lahir.

Menurut American Pregnancy Association, ketika beberapa hari selepas dilahirkan, susu ibu khususnya mengandungi protein, vitamin larut lemak, mineral dan immunoglobulin (antibodi yang menyediakan imunisasi daya tahan kepada bayi daripada ibu). Ia dinamakan "kolostrum". Selepas beberapa hari, nutrisi yang terkandung di dalam susu ibu berubah. Ini bermakna, jika bayi tersebut mengalami masalah untuk mendapatkan susu ibu pada awal kelahiran, ia akan terlepas nutrisi yang sangat penting yang dibekalkan oleh colostrum.

Namun, harus diingat, ia bukanlah sesuatu yang luar biasa bagi ibu yang baru melahirkan bayi pertama untuk mengalami masalah menyusu badan, lebih-lebih lagi ketika awal kelahiran.

"Ibu-ibu akan mengalami kesukaran untuk memberi susu badan selepas beberapa hari melahirkan, di mana ketika ini susu badan sedang dihasilkan,"

Ketika saat ini, ibu-ibu mungkin tidak dapat menghasilkan susu yang banyak dan tidak tahu berapa banyak susu yang mereka hasilkan, dan bayi mungkin tidak disusukan dengan cara yang betul dan efisyen. Apabila situasi ini berlaku, seperti kes Jillian ini, bayi boleh menderita akibat dehidrasi, yang boleh menyebabkan kerosakan pada bahagian otak yang teruk, dan boleh menyebabkan kematian.

Walau bagaimanapun, Stroustrup berkata terdapat beberapa petanda yang bagi mereka yang baru bergelar ibu "Di rumah, selepas bayi berumur 24 jam, bayi yang terhidrat dengan baik akan kencing setiap 3 jam. Biasanya bayi akan kerap kencing dan menyebabkan anda perlu menukar lampin beberapa kali sehari, tetapi ianya adalah biasa jika bayi tersebut mempunyai satu lampin yang kering dalam sehari. Ianya tidak berbahaya, namun bayi yang tidak membuang air kecil selepas beberapa jam perlu diberikan perhatian.

Pokoknya, susu ibu sememangnya sumber yang terbaik bagi bayi, namun bayi yang mendapat makanan dan nutrisi yang secukupnya itu lebih penting, walaupun terpaksa menggunakan susu formula. "Susu formula adalah pilihan yang terbaik bagi bayi apabila susu ibu tidak boleh disediakan, tak kisahlah sama ada kerana bekalan yang tidak mencukupi, batasan perubatan yang menghalang ibu daripada menyusukan bayi, pilihan keluarga, dan masalah perubatan pada bayi yang memerlukan formula tertentu," kata Stroustrup


Seks suka sama suka di antara dua remaja bawah umur dikira sebagai kes rogol ke?

Oleh kerana ramai terlalu fokus kepada isu rogol bawah umur, kita sudah terlupa satu masalah yang sebenarnya lebih besar yang boleh membawa kepada implikasi yang lebih buruk. 'Seks di antara dua pelaku bawah umur.' Dalam artikel ini, pelaku bawah umur akan dipendekkan jadi PBU ye? Dalam hal begini sebenarnya wujud bermacam jenis kekeliruan.

3. Bolehkah PBU yang terlibat dilabelkan sebagai perogol dan mangsa rogol?

Sesetengah negara tidak dapat membuat keputusan lalu dalam undang-undang mereka dinyatakan "male individiual below (these) certain ages are not capable of rape." Maksudnya, kerana tiada ketetapan, mereka mengklasifikasikan PBU Lelaki berumur sekian-sekian tidak boleh dikatakan melakukan jenayah rogol.

Pernyataan umur pula berbeza-beza mengikut negara. Ada negara mengambil umur 13 tahun, ada yang mengambil 14 tahun.Di Malaysia setakat yang diketahui oleh penulis, kita mengkelaskan "sebarang kelakuan salah yang dilakukan individu berumur 10 hingga 12 tahun atau ke bawah adalah tidak dikira sebagai satu jenayah.

"Malangnya, menurut statistik, berlaku peningkatan ketara dalam jumlah bilangan kes seks suka sama suka melibatkan 2 PBU dari tahun 2007 hingga sekarang. Untuk disebut kes rogol, ditakuti termanya tidak tepat, jadi kami akan guna terma seks suka sama suka melibatkan 2 PBU.

Setakat ni, kami belum menjumpai lagi contoh kes seks suka sama suka dua PBU yang menyebabkan hukuman rogol jatuh. Walaupun begitu ada beberapa contoh kes lain yang melibatkan jenayah kanak-kanak yang hukumannya penjara seperti kes adik Muhammad Abdul Rahim Adnan dan kes Sangkar a/l Ratnam yang dipenjarakan ketika dia berumur 17 tahun.

Kebanyakan kes melibatkan PBU yang dipenjarakan adalah kerana mahkamah menganggap mereka lebih hampir dengan 18 tahun jadi tidak ada banyak perbezaan keupayaan berfikir di situ.

Persoalannya di sini, bagaimana pertimbangan kes seks suka sama dua PBU di buat? Adakah jantina memainkan peranan dan kita gunakan pendekatan selalu PBU lelaki lebih perlu dipertanggungjawabkan dalam kes seks suka sama suka melibatkan dua PBU?

Perlu juga diberitahu, untuk kes seks suka sama suka dua PBU, walaupun hukuman penjara dibenarkan, ia perlu bergantung kepada penilaian Hakim di mahkamah dan selalunya hukuman yang dijatuhkan untuk pesalah PBU, adalah hukuman berbentuk pemulihan, bukan pencegahan seperti hukuman penjara.

PBU yang didapati bersalah dalam kes seks dua PBU boleh dikenakan hukuman seperti berikut;

d. didendae. dihantar ke pusat pemulihan seperti Sekolah Henry Gurney

Ramai orang memandang negatif salah satu solusi kepada masalah sosial iaitu perkahwinan bawah umur yang menimbulkan kontroversi.

Apakah ada cara lain yang boleh digunakan jika anak anda mempunyai masalah, liar dan suka dikawal? Ada.

Selalunya, ibu bapa sebelah perempuan khasnya akan melihat yang laporan polis perlu dibuat supaya PBU Lelaki dapat didakwa atas kesalahan merogol, tetapi ada juga ibu bapa yang tidak mahu mengambil pendekatan begitu dan mereka hanya mahu menyelamatkan anak perempuan mereka.Apa tindakan yang boleh mereka ambil?

Jika ibu bapa merasakan anak perempuan mereka sudah terlalu giat berzina sedangkan dia masih bawah umur dan perkahwinan bukan jalan terbaik untuk mereka, ibu bapa tersebut boleh melaporkan masalah mereka kepada pihak berkuasa, supaya pihak mahkamah sendiri mengambil tindakan terbaik untuk melindungi anak anda. Semua ini masih boleh dilakukan tanpa melaporkan perkara tersebut kepada polis.

Harapnya ini dapat membantu serba sedikit menjelaskan yang perkahwinan bawah umur, walaupun dibenarkan bukanlah satu-satunya solusi yang boleh dipilih untuk selesaikan masalah anak-anak kita yang semakin hari, semakin terdedah kepada bahan-bahan yang mampu merangsangkan mereka sehingga mereka campur adukkan seks sebagai bukti cinta mereka.

Maaf. Kami sendiri tidak dapat menjawab soalan yang kami tanya kepada anda dalam tajuk artikel. Walaupun begitu kami berharap agar artikel ini dapat memulakan perbincangan supaya kita dapat mencerahkan lagi apa yang perlu dicerahkan.

Masalah zina berleluasa di kalangan pelajar sekolah kita. Apa langkah terbaik untuk kita mengekang gejala itu?


Anda pasti tak abaikan memberus lidah selepas ketahui fakta ini

Bila kali terakhir anda menggosok lidah? Kebiasaanya, ramai di antara kita hanya menggosok gigi, 2 kali sehari, selepas bangun tidur dan sebelum tidur. Ada juga yang menggosok gigi anda setiap kali makan, dan flos-kan celah gigi sebelum masuk tidur. Namun, jika anda tidak mengambil masa beberapa minit dalam 24 jam masa yang anda ada sehari untuk menggosok lidah anda, anda akan mengundang beberapa masalah kepada mulut anda, dan kemungkinan lebih daripada itu.

"Lebih daripada 700 jenis spesis bakteria tinggal di atas lidah," terang Vera W.L. Tang, D.D.S (Doktor gigi), penolong profesor klinikal di jabatan periodontic dan implan pergigian di Universiti New York. Bukan semua mikroorganisma ini berbahaya, tetapi apabila bakteria-bakteria bahaya tersebut bercambah dan membiak di celah-celah sekitar papila, atau lebam kecil, pada permukaan lidah, ia boleh menyebabkan kerosakan pada lidah.

"Bayangkan lidah anda adalah sebuah span bakteria, yang menyebarkan bakteria jahat ke seluruh bahagian mulut dan gusi. Ini akan menimbulkan masalah dan penyakit, dan juga boleh mengancam nyawa anda,"

Iluminasi.com ingin berkongsi dengan anda 5 masalah yang akan timbul jika anda membiarkan lidah anda tidak gosok.

"Bau mulut yang busuk adalah masalah utama yang berkait dengan tidak menggosok lidah," kata Steve Cook, D.D.S. Bagaimana ia boleh berlaku? Bakteria membuat sarang di atas permukaan lidah dan mula beritindak seperti mana bakteria berlebihan yang lain bertindak, iaitu mengeluarkan bau yang sangat busuk. Bakteria yang mengeluarkan bau busuk ini cenderung untuk bersembunyi di bahagian belakang lidah, dan kerana itulah sangat penting untuk menggosok di bahagian tersebut, untuk menghilangkan bau busuk.

Apabila anda tidak memberus lidah, lapisan bakteria jahat, sisa makanan, dan sel-sel kulit mati yang dikenali sebagai biofilm akan menutup deria rasa anda. Ini akan membuatkan deria rasa pada lidah anda kurang tajam dan menjejaskan rasa makanan yang anda makan. Dengan menggosok lidah dapat menghapuskan biofilm tersebut dan membuatkan lidah anda kembali segar untuk merasa makanan dengan baik.

Ya, ini bukan cerita rekaan. Situasi ini terjadi apabila papila pada lidah anda menjadi kotor disebabkan oleh sisa-sisa makanan atau minuman, seperti kopi, dan sisa-sisa ini dibiarkan begitu sahaja tanpa dicuci. Ia menyebabkan lidah anda menjadi hitam, dan kelihatan seperti berbulu. Ia tidak berbahaya, dan apabila anda menggosok lidah anda, ia akan hilang.

Dikenali sebagai oral thrush (jangkitan kulat mulut), ia boleh berlaku apabila paras bakteria di dalam anda terlalu tinggi, kesan daripada tidak menggosok lidah. Ini menyebabkan yis yang terhasil secara semulajadi ini membiak diluar kawalan. Kesannya, tompok-tompok putih pada lidah anda. Ubat antikulat boleh mengubati situasi ini, dan memberus lidah dengan kerap dapat mengelakkan ia daripada berulang.

Nama lain bagi penyakit ini adalah penyakit gusi. Bakteria yang membiak di atas permukaan lidah boleh tersebar ke gigi anda, yang menyebabkan gingivitis (radang gusi), atau gusi yang merah dan bengkak. Jika penyakit ini tidak dirawati, bengkak atau keradangan ini boleh berkembang menjadi penyakit gusi. Ini yang menyebabkan gusi ditarik menjauhi gigi dan ruang di antara gigi dan gusi ini akan dijangkiti. Kesan daripada situasi ini adalah gigi anda berkemungkinan akan tertanggal, dan apa yang lebih mengerikan adalah keradangan kronik yang disebabkan oleh penyakit gusi ini dikaitkan dengan peningkatan risiko sakit jantung, angin ahmar, dan juga keguguran, kata McClatchie.

Jadi, selepas membaca artikel ini, anda mungkin mahu mencapai berus gigi anda secepat yang mungkin dan menggosok lidah anda secukupnya. Cara terbaik untuk melakukannya adalah bermula dari belakang lidah anda, gosok dengan perlahan ke menghala ke hadapan, dan seterusnya dari kiri ke kanan. Anda tidak perlu menggunakan ubat gigi, namun ia lebih baik jika anda menggunakannya kerana ia akan membantu membersihkan lidah anda dengan lebih efektif, kata McClatchie. Gosok beberapa minit, dan sekurang-kurangnya sekali sehari, etapi lebih bagus untuk menggosok dua kali.

Dan juga, anda mungkin pernah terdengar mengenai pengikis lidah, yang boleh didapatkan dari farmasi pergigian atau farmasi biasa, yang direka khas untuk menghapuskan bakteria, sisa-sisa makanan, dan kotoran lain pada lidah anda. Namun, sudah cukup untuk anda bersihkan lidah anda jika anda mempunyai sebatang berus gigi.


Tempat tumbuh Jerawat Di Muka Berkait Dengan Kesihatan Tubuh Badan

Ia bukanlah lagi satu rahsia bahawa kulit adalah penanda kepada kesihatan dalaman anda. Mereka yang mendapatkan tidur yang cukup, minum air yang banyak, dan makan makanan yang kurang berminyak cenderung untuk memiliki kulit yang bersih dan cerah.

Tetapi bagi mereka yang kerap minum minuman beralkohol dan berkafein, menjalani kehidupan yang tertekan, dan jarang bersenam lebih terdedah kepada jerawat, bintik hitam dan kulit kusam. Dan bagi kebanyakan daripada kita, jerawat dan bintik-bintik hitam ini muncul secara rambang, sama ada di pipi, dagu, dahi atau hidung tanpa sebab yang jelas.

Namun, bagi ahli dermatologi atau pakar kulit, setiap zon di muka kita menandakan gambaran kepada kesihatan dalaman badan kita.

Malah, dengan melihat pada kesihatan dan tanda-tanda pada kulit muka sahaja, pakar kulit boleh menjelaskan pelbagai masalah kesihatan. Antaranya adalah dehidrasi, tekanan, masalah pernafasan, ketidakstabilan hormon, dan banyak lagi.

Kamin ingin berkongsi informasi ini dengan anda, dengan menerangkan pembahagian zon di muka anda dan mewakili bahagian dalaman badan yang mana dan bagaimana untuk mengatasinya.

Bintik-bintik hitam atau jerawat di bahagian dahi mungkin adalah disebabkan peluh daripada rambut berminyak atau terlupa untuk mencuci mekap. Namun, jika itu bukan sebabnya, maka ia boleh jadi disebabkan oleh isu pemakanan.

Dahi cenderung untuk bertindak balas apabila sistem penghadaman menghadapi masalah untuk menghadam makanan. Ini mungkin disebabkan oleh cara pemakanan yang tidak sihat, atau makan terlalu cepat.

Bahagian ini juga merupakan petanda bagi masalah pundi kencing dan dehidrasi. Tekanan dan kekurangan tidur juga boleh memburukkan lagi keadaan, dan memberi kesan kepada sistem penghadaman dan membuatkan badan anda kekurangan air, yang mana akan memberi petanda melalui dahi anda.

Mengambil lebih makanan yang mengandungi tinggi enzim, termasuk betik, nenas, avokado, minyak zaitun dan mangga.

Minum lebih banyak air, lebih kurang 8 gelas sehari, termasuk sejurus selepas anda bangun pagi.

Dapatkan tidur yang lebih nyenyak, dan sekurang-kurangnya 7 jam setiap malam.

Mewakili hati dan perut (dehidrasi, terlalu banyak alkohol, makanan berminyak)

Bahagian ini bertindak balas dengan sensitif terhadap alkohol, makanan berminyak dan kurangnya air dalam badan. Alkohol boleh menjejaskan asid di dalam perut anda, yang akan mengusir toksin ke bahagian lain di dalam badan.

Makanan segera juga boleh menjadi penyebab di bahagian oleh kerana beberapa sebab.

Pertamanya, lemak dan minyak yang digunakan untuk memasak menyebabkan ketidakseimbangan di dalam perut anda.

Kedua, pengambilan gula berlebihan dari makanan segera menjejaskan hormon dan ketahanan hormon.

Hidung cenderung untuk bertindakbalas terhadap tekanan emosi dan masalah peredaran darah. Bintik hitam dan jerawat pada hidung berpunca daripada tekanan darah tinggi, kolestrol tinggi dalam darah, tekanan tinggi, dan juga pengambilan alkohol dan lemak yang tidak baik secara berlebihan.

Rasa cemas, sedih, tertekan dan kemarahan juga antara penyebab di bahagian hidung.

Bersenam dengan kerap. Amat penting untuk bersenam sekurang-kurangnya 30 minit, di tahap sederhana, 3 hari seminggu, bagi membantu peredaran darah yang baik.

Tambah pengambilan lemak yang baik (unsaturated fat) dan kurangkan lemak tidak baik (saturated fat). Elakkan makan daging yang diproses dan tambahkan avokado dan mentega kacang dalam diet.

Makan makanan yang tinggi serat untuk kekalkan tahap kolestrol yang sihat.

Kawasan ini cenderung untuk bertindakbalas pada waktu berbeza ketika haid, bergantung kepada hormon.

Bagi sesetengah wanita, ia mungkin terjadi ketika sedang haid, dan bagi yang lain mungkin ketika hari ke-14 proses ovulasi. Jerawat di bahagian atas bibir juga menandakan kekurangan serat dalam badan.

Jika kes anda terlalu teruk, jumpa dengan doktor dan meminta nasihat untuk mengambil pil perancang bagi mengubah keseimbangan hormon.

Dapatkan urutan pada bahagian perut. Lakukan yoga untuk merangsang peredaran darah ketika haid.

Mewakili perut, buah pinggang, organ pembiakan (hormon, dehidrasi, makanan berminyak)

Dagu adalah zon utama untuk tumbuhnya jerawat disebabkan hormon. Ia boleh terjadi ketika zaman remaja, ketika haid, dan juga ketika perubahan fisiologi ketika umur 20-an dan 30-an. Dan bukan itu saja, dehidrasi dan makanan berminyak juga boleh menyebabkan jerawat tumbuh di bahagian ini.

Jika berlaku sesuatu di kawasan ini, ia mungkin terjadi kerana kekurangan tidur dan tekanan. Tetapi, ia juga berkait rapat dengan buah pinggang dan tahap hidrasi anda.

Dapatkan tidur yang lebih nyenyak dan secukupnya, sekurang-kurangnya 7 jam setiap malam.

Mewakili paru-paru dan sistem pernafasan. (Alahan, merokok, pencemaran, kotoran dari bantal atau telefon)

Bahagian atas pipi berkait dengan sinus dan bahagian bawah pipi berkait dengan mulut. Pipi kiri pula mempunyai kaitan yang kuat dengan hati, dan pipi kanan berkait dengan paru-paru.

Kulit yang tidak baik di bahagian pipi boleh diburukkan lagi oleh alahan, asma, pencemaran udara, merokok, dan kurang bersenam. Penyakit gusi dan pengambilan gula yang tinggi juga boleh menyumbang kepada isu ini, kerana pipi berkait juga dengan mulut.

Gunakan pencuci muka yang sesuai dengan anda untuk menghapuskan bakteriaLakukan senaman aerobik

Garis rahang adalah pusat bagi pertumbuhan jerawat yang disebabkan oleh makanan berminyak.

Kurangkan pengambilan produk tenusu dan gula, dan makanan yang diproses.

Makan lebih banyak buah yang berair seperti tembikai, timun, strawberi dan tomato.

Mereka yang mempunyai tiroid yang kurang aktif mempunyai tahap hormon progesteron yang rendah. Ini kerana kurangnya hormon tiroid untuk menukarkan kolesterol kepada hormon progesteron.

Ini menyebabkan tumbuhnya jerawat, kerana hormon progesteron adalah hormon yang menghalang pertumbuhan jerawat.

Jumpa doktor dan minta nasihat untuk mengambil pil perancang untuk meningkatkan tahap hormon progesteron


Ini penjelasan pihak JAKIM mengenai status halal Aiskrim Magnum

Pada zaman media sosial sekarang, sesuatu informasi atau berita sangat mudah tersebar. Malangnya, tidak ramai yang mahu menyelidik sesuatu info yang dikongsi sama ada ianya benar atau hanya sekadar fitnah.

Antara isu yang seringkali tersebar luas di media sosial terutamanya WhatsApp adalah status halal sesuatu makanan. Dalam sesetengah kes, ada pemilik produk yang terpaksa menanggung kerujian berjuta ringgit akibat tersebarnya fitnah yang mengatakan produk mereka tidak halal.

Antara yang menjadi mangsa adalah ais krim Magnum. Bagi mengelakkan sebarang kekeliruan ini, pihak JAKIM telah memberikan penjelasan mengenai status halal produk ini.

Soalan : Adakah Ais Krim Magnum memiliki Sijil Pengesahan Halal?

Jawapan : Untuk makluman, Ice Cream Magnum mempunyai Sijil Pengesahan Halal Luar Negara yang diiktiraf oleh JAKIM iaitu Majelis Ulama Indonesia (MUI) dan The Central Islamic Committee of Thailand (CICOT).

Selaku agensi pensijilan halal, saranan pihak kami utamakanlah produk ais krim yang mempunyai Sijil Pengesahan/Logo Halal Malaysia atau Logo Halal Luar Negara yang diiktiraf oleh JAKIM.

Ianya bukan sahaja dijamin halal, malahan toyyiban iaitu suci, bersih, selamat dan mengikut standard serta garis panduan halal yang telah ditetapkan.

Penafian: Kami sama sekali tidak bermaksud untuk mempromosi ais krim Magnum. Artikel ini ditulis atas rasa tanggungjawab kepada rakyat Malaysia.


6 skill yang graduan perlu ada sebelum menceburi dunia pekerjaan

Selepas menamatkan pengajian di universiti, anda akan menceburi alam pekerjaan yang lebih mencabar. Ketika alam pekerjaan ini, bermacam-macam ragam manusia anda lihat.

Sebagai persiapan untuk menceburi alam pekerjaan, ada beberapa skil penting yang harus anda miliki terlebih dahulu. Percayalah, dengan memiliki skil-skil ini, ianya dapat membantu anda lebih berjaya dalam dunia pekerjaan.

Ketika bekerja, anda akan belajar banyak perkara baru daripada semasa ke semasa. Berlainan daripada zaman belajar di mana terdapat silibus yang boleh anda pelari sebaliknya ketika di alam pekerjaan, kebanyakan ilmu yang anda perolehi adalah daripada pembacaan sendiri, carian di internet, melalui rakan sekerja dan sumber-sumber lain.

Seseorang yang cepat mempelajari sesuatu ilmu baru selalunya lebih disayangi oleh bos anda dan lebih mudah untuk berjaya dalam bidang pekerjaan.

Tahukah apa tujuan utama sesi interviu diadakan sebelum mengambil seseorang pekerja? Selain mengetahui lebih lanjut mengenai calon pekerja yang memohon pekerjaan, sesi interviu merupakan salah satu cara mengetahui tahap komunikasi seseorang. Daripada segi pertuturan, tahap keyakinan dan kebijaksanaan anda menjawab soalan, semuanya dapat dilihat ketika sesi interv

Pengalaman bekerja di sini bukanlah bermaksud anda pernah mempunyai pengalaman bekerja dalam bidang sama yang anda akan kerja. Sebaliknya, pengalaman bekerja dengan orang lain. Sekiranya anda jenis yang tidak gemar bekerja di bawah arahan orang lain, anda mungkin layak membuka bisnes atau melakukan pekerjaan yang tidak memerlukan anda terikat dengan arahan daripada orang atasan.

Ketika zaman belajar dahulu, ada sesetengah pelajar yang amat membenci subjek matematik. Walaupun ketika alama pekerjaan anda tidak akan menjumpai soalan-soaan matematik seperti ketika zaman anda belajar dahulu, subjek matematik sebenarnya bertujuan untuk menajamkan kemahiran anda berfikir serta bijak membuat analisis.

Di alam pekerjaan, kebanyakan masalah yang akan anda hadapi perlu dianalisis terselebih dahulu untuk mengetahui puncanya sebelum anda boleh menyelesaikan.

Apabila bekerja, ada kalanya anda dikehendaki untuk bekerja dengan rakan sekerja anda untuk sesuatu projek. Sekiranya ketika zaman belajar dahulu anda lebih suka bekerja secara sendirian, apabila bekerja kelak anda mungkin akan menghadapi kesukaran untuk bekerja dalam kumpulan. Apabila bekerja secara berkumpulan, antara skil yang perlu anda miliki adalah boleh menerima pandangan dan idea orang lain dan sedia ditegur.

Dalam bidang pekerjaan, ada kalanya anda akan menerima beberapa arahan atau kerja yang perlu disiapkan dalam masa tertentu. Oleh itu anda haruslah bijak menetapkan prioriti kerja mana yang harus diselesaikan terlebih dahulu. Sekiranya anda tidak menetapkan prioriti, nescaya anda tidak akan memiliki masa yang mencukupi untuk menyelesaikan semua tugasan yang diberikan.


Info Menarik tentang Bandar-Bandar di Seluruh Dunia

Tahukah anda di setiap bandar di dunia ini terdapat keistimewaan tersendiri yang menarik ramai pelancong untuk meneroka bandar tersebut? Saya senaraikan beberapa info menarik berkenaan dengan bandar-bandar besar di dunia.

Bandar dengan jumlah penduduk terbanyak di dunia adalah Tokyo yang diperkirakan memiliki jumlah penduduk sebanyak lebih dari 37.8 juta orang.

Sedangkan Delhi dan Shanghai menduduki urutan kedua dan ketiga dengan jumlah penduduk masing-masing mencapai 24.9 juta dan 22.9 juta. Sedangkan bandar yang mempunyai keluasan paling besar jatuh kepada New York dengan 8,683Km persegi.

Tahukah anda bandar terkecil di dunia dalam ukuran bandar adalah kota Vatican dengan keluasan kawasan seluas 0.44Km persegi. Bandar ini dibina pada tahun 1929 dan mempunyai rekod penduduk pada tahun 2012 sebanyak 451 orang sahaja.

Bandar tertua dan termuda di dunia berada di dalam satu wilayah yang sama? Buktinya adalah bandar tertua di dunia adalah kota Jericho (di Arab disebut Ariha) yang diperkirakan berusia lebih dari 10 ribu tahun.

Sedangkan bandar termuda di dunia jatuh pada kota Tel Aviv, yang berusia sekitar 80 tahun. Dan dua bandar itu berada dalam wilayah timur tengah yang terus menerus bergolak.

Jericho juga dianggap sebagai bandar dengan daratan paling rendah di dunia. Bandar tersebut berada 260 meter (853 kaki) di bawah permukaan laut!

Bandar yang berada di daratan tertinggi dipegang oleh kota Potosi di Bolivia, yang memiliki ketinggian sekitar 4100 meter (13.500 kaki) di atas permukaan laut! Kota ini juga ditetapkan UNESCO sebagai warisan dunia yang harus dilindungi.

Hong Kong adalah bandar dengan jolokan bandar ‘tertinggi’ di dunia, kerana memiliki  lebih dari 7.500 gedung pencakar langit, lebih banyak dari yang dimiliki kota New York.

Bandar pertama yang jumlah penduduknya 1 juta orang adalah Roma, Itali iaitu pada 133 SM. Manakala jumlah penduduk di London pula mencapai 1 juta orang pada tahun 1810. Bandar New York pula mencapainya pada tahun 1875. Kini ada lebih dari 300 bandar di dunia dengan penduduk lebih dari 1 juta orang

Sekiranya anda hendak tahu bandar mana di dunia ini yang mempunyai kualiti hidup terbaik, boleh ke artikel ini.[LINK]

Dan mengikut statistik indeks rasuah dunia 2016, Malaysia tidak tersenarai. Syukur!


9 Fakta Ringkas Mengenai KFC

Kebanyakan rakyat Malaysia pernah menikmati hidangan Kentucky Fried Chicken (KFC). Sebut sahaja KFC, pasti terbayangkan ayam rangup KFC yang dihidangkan bersama hidangan sampingan seperti coleslow dan kentang goreng.

Berikut merupakan beberapa fakta mengenai KFC yang anda tidak pernah ketahui:

1. Pengasas KFC, Harland Sanders memulakan bisnes menjual ayam goreng pada tahun 1930 berdekata stesyen minyak yang terletak di Kentucky. Kedai tersebut diberi nama 'Sanders Court & Cafe'.

2. Walaupun menggunakan gelaran Kolonel, beliau bukanlah seorang kolonel dalam pasukan tentera. Gelaran tersebut telah dianugerahkan kepada beliau oleh Governor Ruby Lafoon pada tahun 1937.

3. Hidangan popular KFC, ayam goreng dalam bucket mula dijual 1957 iaitu kira-kira 15 tahun selepas Kolonel Sanders memulakan perniagaan ayam gorengnya.

4. Pete Harman, iaitu kawan kepada Kolonel Sanders merupakan orang pertama yang membuka cawangan KFC dengan menggunakan perkataan "Kentucky Fried Chicken".

5. Kolonel Sanders telah menjual syarikatnya kepada pelabur pada tahun 1964 dengan nilai $2 juta. Beliau bersetuju selepas ditawarkan gaji seumur hidup dan terlibat secara langsung dalam pengawalan kualiti makanan. Selain itu, beliau juga dijanjikan akan terlibat secara langsung dalam urusan pengiklanan komersil jenama KFC.

6. Mengikut pihak KFC, resepi rahsia ayam goreng KFC telah dicipta pada tahun 1940.

7. Pada mulanya KFC menggunakan nama "Kentucky Fried Chicken". Walaubagaimanapun, disebabkan perkata "Fried" yang membawa maksud goreng memberi gambaran bahawa makanan yang dijual tidak sihat dan tidak elok untuk kesihatan, mereka mengambil keputusan untuk menggunakan jenama "KFC" secara rasmi.

8. Pada tahun 2006, pihak KFC telah membina logo mereka sebesar 87000 kaki persegi di kawasan padang pasir dipanggil Area-51. Logo besar ini dapat dilihat daripada angkasa dan merupakan satu kempen untuk memperkenalkan imej baru mereka.

9. KFC menjadi jenama makanan ringan barat pertama yang memasuki China pada tahun 1964. Kini, terdapat kira-kira 4500 cawangan KFC di negara China.


Snapchat tolak tawaran $4 bilion dari Facebook

Selain Facebook, Instagram dan Twitter, Snapchat adalah salah satu aplikasi telefon pintar yang popular. Ianya membawa fungsi yang unik dan berlainan daripada Facebook, Instagram dan Twitter dimana pengguna boleh berkongsi video atau gambar dan selepas satu tempoh, gambar dan video tersebut akan dipadam.

Fungsinya yang unik ini digemari oleh kebanyakan pengguna yang gemar berkongsi hal-hal kehidupan seharian mereka. Berikut merupakan beberapa fakta menarik mengenai Snapchat yang mungkin anda tidak pernah dengar.

1. Mengikut statistik yang dikeluarkan, gambar minuman merupakan gambar popular yang dimuatnaik oleh pengguna. Statistik menunjukkan 93% peratus pengguna melakukannya!

2. Snapchat merupakan aplikasi yang sangat popular mengalahkan aplikasi-aplikasi yang lain. Walaubagaimanapun, hanya aplikasi Facebook sahaja yang mampu mengalahkan populariti Snapchat.

3. Kejayaan aplikasi Snapchat menunjukkan contoh bahawa sekiranya kita berusaha, kita akan berjaya. Pengasas-pengasas Snapchat, Evan Spiegel, Reggie Brown Poster dan Bobby Murphy pernah mencuba 34 projek sebelum ini sebelum berjaya memperkenalkan Snapchat. Idea mereka pada awalnya dikritik namun mereka tidak ambil peduli dan membuktikan idea mereka sangat bagus.

4. Pada tahun 2016, gambar dan video yang dimuatnaik di Snapchat telah dilihat lebih 7 bilion kali oleh penggunanya. Ini merupakan peningkatan daripada 2 bilion jumlah paparan dilihat pada bulan Mei 2015.

5. "Filter" merupakan fungsi paling popular dalam aplikasi Snapchat. Pada 2015, pihak Snapchat telah memperkenalkan fungsi ini dan fungsi ini telah banyak membantu melonjakkan populariti Snapchat.

6. 70% pengguna Snapchat adalah wanita manakala bakinya adalah lelaki.

7. Sewaktu diperkenalkan pada awal kemunculannya, Snapchat dikenali sebagai Picaboo.  Kemudian pada 2012, barulah nama Snapchat digunakan secara rasminya.

8. Pengasas Facebook, Mark Zuckerberg sangat berminat untuk membeli Snapchat. Pada awalnya beliau telah membuat tawaran bernilai $1 bilion untuk membeli Snapchat tetapi tawaran tersebut telah ditolak. Beliau kembali dengan tawaran $3 bilion namun tetapi ditolak. Selepas itu beliau telah menawarkan $4 bilion tetapi tawaran tersebut turut ditolak.


6 Idea Yang Bagus Untuk Kawal Tabiat Bahaya Penunggang Motorsikal

Sebelum ini di Australia, lane splitting atau filtering ini tidak dibenarkan. Penunggang motorsikal perlu beratur sama seperti kereta di atas jalan tanpa boleh menyelit di celah-celah kenderaan walaupun dalam keadaan trafik sesak.

Jika di negara kita, gelaran yang digunakan untuk 'lane splitting' dalam bahasa mudahnya, menyelit dan cilok-cilok di antara kereta. Lane filtering atau lane splitting ini perlu dijelaskan adalah tindakan penunggang motorsikal memandu di dalam ruang di antara kereta.

Situasi itu kita boleh nampak hari-hari berlaku. Budaya cilok-mencilok di negara seolah sudah jadi satu budaya yang dibiasakan hanya kerana perkara itu dah berakar umbi. Walaupun begitu, adalah tidak elok untuk membiarkan amalan biasa ini terlalu berlangsung tanpa ada sebarang kawalan untuk mengelakkan tragedi berlaku.

Ada beberapa idea yang elok untuk kerajaan kita ambil dan laksanakan di negara kita, kerana jelas tidak ada peraturan ketat yang mengawal amalan cilok-mencilok ini di sini.

Asalkan jalan sesak sahaja, lane splitting akan dilakukan. Walaupun tengah memandu laju pun, lane splitting akan berlaku kerana kita sudah biasa.

Di Australia, lane splitting hanya dibenarkan jika motorsikal bergerak dalam kelajuan tidak melebihi 30km/j.

Di Australia, bagi pemandu yang tidak mempunyai lesen penuh dan masih lagi dalam lesen latihan, mereka tidak dibenarkan melakukan lane splitting.

Ini kerana pemandu yang masih dalam lesen L tidak mempunyai kemahiran yang cukup untuk melakukan navigasi yang baik.

Di Malaysia tidak ada larangan seperti itu. Sesiapa pun boleh buat.

Akta baru di Australia ini mengawal kaedah lane splitting ini dari dilakukan di kawasan sekolah, khasnya jalan yang berada di bahagian depan sekolah.

Ketika melintasi kawasan sekolah, pemandu motorsikal perlu mengikut turutan trafik sama seperti kereta tanpa dibenarkan mereka menyelit di celah kereta.

Pernah tak anda parkirkan kereta di tepi jalan, anda menghadapi kesukaran untuk keluar dari kawasan parkir kerana pandangan anda terlindung?

Kemudian anda terpaksa ke belakang sedikit demi sedikit dan mengharapkan agar pemandu dan penunggang motorsikal perasan anda sedang mengundur ke belakang?

Insiden ini selalu berlaku dan masalahnya, jika ada kereta berhenti memberikan laluan, motorsikal pula tidak berhenti dan akan terus berjalan.

Ini adalah salah satu larangan yang diperkenalkan di Australia untuk mengelakkan kes pemandu melanggar motorsikal yang menyelit.

Penunggang motorsikal di Australia tidak dibenarkan untuk menyelit di tepi kenderaan berat.

Jika mereka berada dalam keadaan kelajuan tidak lebih 30km/j dan di depan mereka terdapat kenderaan berat, mereka perlu berhenti tanpa menyelit untuk melepasi kenderaan berat tersebut.

Untuk mengelakkan pelbagai masalah, penunggang di Austrlia tidak dibenarkan untuk menyelit di bahagian tepi ruang pejalan kaki yang selalunya berada di bahu jalan.

Mereka hanya boleh menyelit di bahagian tengah di antara kereta apabila terdapat ruang pejalan kaki di bahu jalan.

Tujuannya jelas, ini untuk melindungi keselamatan pejalan kaki. Kes jenayah ragut juga dapat diminimakan serta risiko motorsikal melanggar pejalan kaki menurun.

Sila rujuk gambar di atas, nampak tak perbezaannya berbanding dengan amalan yang dilakukan di negara kita? Betapa berbezanya penekanan mereka berbanding kita dalam mendidik pemandu dan penunggang.

Amatlah baik agar negara kita dapat mengkaji pelaksanaan yang sama supaya kita dapat mengawal jumlah kecelakaan yang menimpa penunggang motorsikal, khasnya.

Cuma persoalannya, adakah masyarakat sudah bersedia untuk menerima perubahan seperti itu yang mampu membuatkan "kemudahan" yang telah wujud dan telah diamalkan, diubah atas kesenangan bersama?

Wallahuallam. Ini adalah satu idea yang sepatutnya kita cuba perkenalkan kepada masyarakat kita, pada pendapat saya.


21 Tempat Paling Cantik di Dunia yang Diabaikan

Sudah tentu,ia sesuatu yang menyeramkan. Tetapi tidak dapat dinafikan ia juga menakjubkan. Di sini kami kongsikan kepada anda 21 tempat-tempat paling cantik di dunia tetapi tempat ini telah diabaikan sekian lama.

Terletak di Gary, Indiana, ia menelan belanja $1 juta million untuk pembinaannya pada tahun 1926, dan pernah mempunyai jemaah lebih dari 3,000 orang, terima kasih kepada bandar keluli yang berkembang pesat, tetapi apabila pengambilan pekerja berkurangan dan jenayah meningkat, kedatangan ke gereja berkurangan dan ia ditinggalkan pada tahun 1980.

Istana berparit ini dibina pada abad ke-14 di East Sussex, England oleh seorang kesatria untuk melindungi kawasan tersebut daripada tentera Perancis dalam Perang Seratus Tahun (100 Years War). Tetapi setelah terselamat daripada beberapa peperangan selepas itu, ia telah ditinggalkan dan kini ia adalah satu tarikan kepada pelancong dan dibuka kepada orang awam.

Istana di Roscoe, New York ini telah direka bentuk oleh seorang arkitek bernama Bradford L. Gilbert untuk isteri beliau yang berbangsa Scotland, Anna Dundas. Walaubagaimanapun, Gilbert meninggal dunia dan Dundas di hantar ke sebuah sanatorium sebelum sempat istana ini siap, jadi mereka berdua tidak pernah berpeluang untuk tinggal dan hidup di dalam istana ini - tetapi ada sesetengah pihak menyatakan bahawa lembaga Dundas masih berkeliaran di dewan istana.

Kubu ini telah dicipta untuk melindungi pantai Kent, England dari serangan Jerman pada Perang Dunia ke-2. Selepas itu, ia telah dilucutkan tauliah pada 1950, digunakan sebagai stesen radio untuk lanun dan diabaikan sepenuhnya pada hari ini.

Kuil yang terkenal di Angkor Wat, Kemboja ini telah diabaikan setelah kejatuhan empayar pada abad ke-17 dan - selepas bertaus tahun diabaikan - telah bersatu dengan hutan rimba. Kini, segala kerosakan telah dibaik pulih untuk menstabilkan dan mengekalkan kuil ini.

Terletak di Black Forest,Jerman, gereja ini kali pertama dibina pada tahun 1192 dan telah disambar petir dan terbakar sebanyak tiga kali sejak ia wujud - dan itulah penyebab kepada mengapa ia akhirnya ditinggalkan dalam rupa bentuk semasanya seperti runtuhan.

Ketika sejarah tentang rumah agam tua yang terlatak di pergunungan Tasik Como ini dikatakan tidak tepat, warga tempatan percaya bahawa ia dibina pasa sekitar 1800-an, dan khabar angin mengatakan ia ditinggalkan kerana kes pembunuhan atau bunuh diri.

Kapal SS Ayrfield ini dibina pada 1911 dan berhenti beroperasi pada 1972 di Homebush Bay, iaitu di Barat Sydney, dan pada dasarnya adalah 'kubur' untuk kapal. Tetapi keunikan yang ada padanya berbanding kapal-kapal lain yang turut ditinggalkan ialah kerana sejak tumbuhnya pokok-pokok bakau yang megah dan kehijauan.

Sebuah bandar yang terletak di perkarangan Gunung Taurus menjadi sepi pada 1920-an disebabkan oleh politik pertukaran penduduk dengan Greece. Pada hari ini, terdapat lebih kurang 350 buah rumah yang ditinggalkan di bandar ini. Lokasinya di lereng bukit dan bermandikan cahaya matahari terbenam, ia masih kelihatan menarik.

Istana Scotland ini dibina pada pertengahan 1400-an dan menjadi tempat berteduh bagi beberapa individu penting di negara itu. Walaubagaimanapun ia telah diabaikan pada sekitar 1700-an, dan kini menjadi sebuah istana yang paling kerap di ambil gambarnya, disebabkan oleh (ternyata) lokasinya yang sangat indah.

Bandar ini dibina di gurun Namib pada 1908 apabila seorang lelaki menemui sebuah berlian di kawasan itu, tetapi menjadi bandar tinggal pada 1954 kerana kehabisan sumber aslinya. Rumah-rumah yang ditinggalkan kini dipenuhi dengan pasir-pasir halus yang tebal, suatu pemandangan yang agak aneh tetapi tetap menarik untuk dilihat.

Daerah Bersejarah Berlin ditubuhkan pada 1897 sebagai sebahagian daripada kawasan perlombongan, tetapi tidak pernah menyaksikan kejayaan di bandar-bandar berdekatan, sebahagian besarnya ditinggalkan pada 1911. sekarang ia adalah sebahagian daripada Taman Negara Nevada.

Berada di persisiran pantai Pulau Marco di Cape Romano, Florida, ia adalah binaan yang nampak seakan-akan kapal makhluk asing yang ditinggalkan, tetapi sebenarnya satu ketika dahulu ia adalah rumah peranginan namun telah dirosakkan oleh ribut taufan. Kini, pantai yang semakin menurun tanah pasirnya mejadikan ia tidak selamat.

Walaupun pulau ini pernah menjadi pulau yang subur dan didiami ramai orang, pada sekitar 1930-an ia telah dipindahkan kerana ancaman kebuluran dan cuaca yang buruk. Kini, struktur-struktur batu yang ditinggalkan kelihatan bertaburan di seluruh kawasan itu.

Taman tema in telah dimusnahkan oleh Taufan Katrina pada tahun 2005. Air keruh naik setinggi enam kaki dan air masin merosakkan 80% daripada permainan di sana, membuatkan ia terlalu mahal untuk dibaik pulih. Apa yang tinggal hanyalah 'funhouse' versi taman tema - dan sebuah tugu yang pelik tetapi menarik kepada bandar yang meriah apabila dimusnahkan dalam tragedi tersebut.

Terletak di South Andaman, India, suatu ketika dahulu pulau ini merupakan pusat pentadbiran British untuk 'Indian Penal Settlement'. Walau bagaimanapun, selepas ia ditinggalkan ia telah di selaputi oleh tumbuhan 'Ficus' liar dan ia kini mempunyai pemandangan 'Jungle Book' yang menakjubkan.

Dibina pada 1866, binaan seakan cerita dongeng di Belgium ini bertujuan untuk menjadi rumah musim panas, tetapi perekanya mati sebelum ia siap dibina pada 1907. Selepas itu ia diambil alih oleh Nazi pada Perang Dunia Ke-2, bertindak sebagai kem musim panas selama 20 tahun, dan akhirnya ditinggalkan pada 1991 kerana kos saraannya sangat tinggi.

Perkampungan memancing di Yangtze River di China ini bukan bandar tinggal yang 'biasa-biasa' - bangunan-bangunannya dilitupi oleh tumbuhan yang menghijau mewujudkan pemandangan yang tenang dan menarik. Satu laman web China pertama yang mendedahkan cerita ini memanggil lokasi ini sebagai "Wizard of Oz's Dream."

Gereja yang ditenggelami banjir ini terletak di Tasik Mavorvo, Macedonia. Kemusnahan yang berlaku sebenarnya adalah disengajakan, tasik tersebut dibina untuk menyokong loji janakuasa, dan gereja itu serta kampung-kampung di sekitarnya turut terkena tempias kemajuan. Apa yang tinggal hanyalah bangunan usang mengerikan yang saling bertindih dengan pemandangan yang indah.

Disebalik wujud sejak tahun 540, banyak populasi bandar ini telah dipindahkan pada abad ke-20 berikutan sektor pertanian yang teruk, tanah runtuh pada 1963, dan banjir pada 1972. Kini ia merupakan kawasan purba yang sangat menarik malah pernah dijadikan set lokasi untuk filem seperti Passion Of The Christ.

Kemarau di Mexico selatan telah menyebabkan paras air di sekitar kuil berusia 450 tahun ini turun lebih kurang 80 kaki. Walaupun keadaan ini bukanlah sesuatu yang patut diraikan, ia telah membuatkan kuil itu yang biasanya tersembunyi di bawah air untuk timbul - sesuatu yang menakjubkan dan mengerikan untuk peringatan bahawa tidak semua benda adalah seperti yang disangkakan.


Kesilapan biasa yang dilakukan amatur dalam sukan bina badan

Jika 10 tahun dahulu, sangat sukar untuk kita melihat lelaki-lelaki 'sado' di mana-mana sama ada di shopping mall atau media sosial. Memang ada, tetapi tidak lah seramai seperti sekarang. Industri kesihatan di Malaysia boleh dikatakan masih sedang berkembang, jika hendak dibandingkan dengan negara-negara maju lain seperti Amerika Syarikat dan Australia. Namun, sejak kebelakangan ini, kita boleh nampak, ramai yang sudah berbadan sasa dan tegap lebih-lebih lagi di Facebook dan Instagram. Mungkin disebabkan oleh pertambahan pusat senaman dan gym di serata Malaysia menyumbang kepada ramai jejaka sasa Malaya.

Semua jejaka sasa yang ada sekarang ini pasti bermula sebagai jejaka biasa, sama ada kurus atau gemuk. Mesti ada titik permulaannya. Dan boleh dikatakan hampir kesemua daripada mereka pernah melakukan kesilapan ketika masih baru berjinak-jinak di dalam sukan ini. Ya memang bagus jika kita membuat kesilapan, kerana dari situlah kita akan belajar dan menjadi lebih baik.

Namun, terdapat beberapa kesilapan yang boleh dielakkan, cukup dengan mempelajari daripada kesilapan orang lain yang terdahulu.

Iluminasi.com ingin berkongsi dengan anda beberapa kesilapan amatur yang dilakukan oleh orang baru di dalam sukan bina badan yang boleh mempengaruhi hasil senaman.

Antara semua, boleh dikatakan ini antara kesilapan yang paling besar dilakukan. Mengangkat besi dengan menggunakan ego adalah tindakan yang sangat salah. Anda mungkin cuba ingin menunjuk-nunjuk kepada rakan anda, gadi-gadis atau orang lain di gym dengan mengangkat beban yang lebih dari kemampuan anda. Namun apa yang terjadi adalah sebaliknya. Tak ada apa yang lebih kelakar daripada melihat budak baru yang mengangkat berat berlebihan dengan teknik yang salah semata-mata untuk menunjuk-nunjuk. Rakan-rakan anda mungkin kagum dengan anda, tetapi realitinya adalah anda meletakkan diri anda dalam keadaan bahaya kerana anda sangat terdedah kepada kecederaan.

Mengangkat berat menggunakan teknik yang salah hanya akan menyebabkan kecederaan, dan juga tidak akan memberi kesan kepada badan anda. Ramai yang mungkin telah berbulan menghabiskan masa berhempas pulas di dalam gym namun tidak mendapat hasil yang diinginkan. Ini mungkin kerana menggunakan teknik yang salah.

Bagi senaman yang lebih advanced, seperti squat atau lunges, ia amatlah berbahaya jika dilakukan tanpa mengetahui teknik yang betul, kerana boleh membahayakan lutut dan tulang belakang ada. Dan sebagai contoh, kesilapan melakukan regangan di permulaan senaman, yang sepatutnya dilakukan selepas tamat senaman. Solusinya, jika anda kurang tahu, rajin-rajinlah bertanya kepada mereka yang lebih berpengalaman. Dengan cara ini anda akan lebih cepat mempelajari teknik yang betul.

Lebih kurang sama dengan point di atas, disebabkan menginginkan hasil yang cepat dan ketara, anda cenderung untuk bersenam secara kerap. Rationalnya adalah jika kita kerap bersenam, makan badan kita juga akan cepat menampakkan hasil. Namun, fakta itu sangatlah meleset. Bagi yang masih baru, untuk menghasilkan otot, badan kita memerlukan rehat yang secukupnya, kerana ketika badan kita sedang berehatlah bermulanya pembaikkan otot yang aktif. Melainkan anda sudah mempunyai pengalaman, itu tiada masalah.

Jika anda bersenam setiap hari tanpa rehat yang secukupnya, anda seolah-olah mendera badan anda tanpa memberikan masa untuk membina otot. Sebagai contoh, jika anda hari ini anda bersenam pada bahagian dada, anda mungkin akan berasa sakit di bahagian tersebut keesokan harinya. Pastikan otot dada sembuh sepenuhnya sebelum mengulanginya. Jika badan anda terlalu sakit atau letih, rehat dahulu dan ambil cuti dari bersenam. Dan ingat, otot anda dibina ketika anda tidur, bukan ketika anda bersenam.

Ini salah satu kesilapan yang sangat ketara. Tujuan utama anda pergi ke gym adalah untuk mendapatkan senaman yang berkesan. Ya gym adalah tempat yang bukan sahaja untuk bersenam tetapi juga untuk bersosial. Tetapi perlu diingat, jangan biarkan masa anda lebih banyak digunakan untuk bersosial daripada bersenam. Terlalu ramai yang berborak di antara set, dan akhirnya menghabiskan banyak masa dengan berborak daripada bersenam. Ini juga tidak sihat untuk orang lain yang sedang menunggu giliran untuk menggunakan peralatan yang anda gunakan.

Untuk mendapatkan senaman yang efektif, hanyalah memerlukan masa minimum 60 hingga 90 minit maksima, mengikut tahap senaman. Jika anda perhatikan orang yang berbadan sado, mereka hanya mengambil masa lebih kurang 45-60 minit di dalam gym, dan mereka kurang berborak dengan orang lain, bukan kerana sombong, tetapi kerana pentingnya menjaga masa senaman.

Umumnya, jika dilihat, ramai yang hanya mengagumi mereka yang sado kerana mempunyai dada yang tebal serta lengan yang besar dan padat. Ini kerana tarikan dua kumpulan otot ini lebih dominan daripada otot-otot yang lain. Jadi perkara ini sudah tentulah memberikan idea yang salah kepada mereka yang baru. Ramai yang bersenam dengan hanya memberi tumpuan kepada otot dada (pectorals) dan tangan (biceps dan triceps).

Dengan ini, mereka mengabaikan otot-otot lain seperti belakang, bahu, dan juga kaki, yang memainkan peranan penting untuk membina otot secara keseluruhan. Sebagai contoh, ramai yang mengabaikan bersenam otot kaki, kerana bagi mereka tidak ada apa-apa kepentingan. Tetapi realitinya, jika anda bersenam otot kaki dengan melakukan squat sebagai contoh, ia akan membantu tumbersaran otot-otot yang lain juga kerana ketika anda melakukan squat, badan anda akan merembeskan hormon testorsterone yang penting untuk proses pertumbuhan otot.

Pastinya semua orang yang bersenam dan workout mahukan hasil yang secepat yang mungkin. Kalau diberi pilihan, semua mahu menjadi 'sado' selepas seminggu atau sebulan bersenam. Ini perkara yang sangat biasa di kalangan mereka yang baru . Apa yang perlu anda tahu adalah proses untuk membina otot adalah satu proses yang memakan masa yang agak lama. Ianya bukan seperti membina rumah, boleh siap dalam masa beberapa bulan.

Bergantung kepada sasaran anda, hasil yang akan dapat juga berbeza. Terlalu ramai di antara mereka yang bersenam untuk beberapa bulan, namun berputus asa kerana usaha yang dilakukan tidak menampakkan hasil. Kesabaran adalah salah satu cabaran di dalam sukan bina badan ini. Bak kata orang "benda yang baik itu datangnya secara perlahan"

Apabila anda menjejakkan kaki ke dalam gym, anda sepatutnya sudah mempunyai perancangan apa yang anda perlu lakukan. Seperti kata pepatah "If you fail to plan, then you plan to fail". Mereka yang baru perlu ada perancangan terlebih dahulu supaya semuanya berjalan dengan lancar. Mempunyai jurnal senaman atau nota adalah salah satu contoh bagus. Catatkan setiap senaman serta berat yang dilakukan bagi memudahkan anda melihat kemajuan anda. Dan dengan ini, ia juga dapat menjimatkan masa anda di dalam gym kerana anda mempunyai jadual apa yang perlu dilakukan. Ya mereka yang berpengalaman jarang dilihat membawa buku atau nota, ini kerana mereka sudah fasih dalam hal ini.

Ini tidak ada kena mengena dengan pertumbuhan otot, tapi perlu diingatkan. Ia bukan sahaja masalah mereka yang baru, tetapi juga mereka yang berpengalaman. Ia bukan sahaja tidak beretika dengan meninggalkan alatan yang anda gunakan begitu sahaja tanpa meletakkannya di tempat asal, malah boleh mengundang bahaya kepada orang lain jika terpijak atau tersadung. Jika anda mempunyai pembantu rumah tidak semestinya anda boleh sepahkan rumah sesuka hati. Jangan tinggalkan peralatan yang anda gunakan merata-rata. Ia adalah common sense. Dengan cara ini, orang akan lebih hormat kepada anda.

Salah satu antara sebab mereka yang baru untuk putus asa kerana tidak mendapat hasil yang diinginkan adalah kerana pemakanan yang tidak betul. Komponen yang penting untuk mendapatkan badan yang cantik adalah bersenam, pemakanan, dan rehat yang cukup. Jika ada di antara salah satu perkara ini yang anda abaikan, jangan hairan jika usaha anda tidak berbaloi. Anda sudah bersenam dengan betul dan cukup, rehat yang cukup namun jika pemakanan anda tidak betul, besar kemungkinan badan anda susah untuk menampakkan hasil yang baik. Lebihkan makanan yang sihat serta berprotein tinggi seperti ayam, daging, telur dan ikan. Serta vitamin, mineral dan fiber yang secukupnya.


Gas Sarin : Senjata kimia yang digunakan oleh Rejim Bashar ke atas rakyatnya.

Beberapa hari lepas, dunia dikejutkan dengan satu siri pembantaian etnik yang dilakukan oleh Rejim Basyar ke atas rakyatnya di Syria. Insiden yang meragut hampir 100 nyawa dan 300 lagi cedera akibat terhidu bahan kimia yang dilepaskan melalui udara oleh jet pejuang mereka. Kekejaman yang dilakukan oleh Rejim Basyar itu mula tersebar diseluruh dunia melalui video yang berdurasi 2 minit yang dirakam penduduk tempatan. Kelihatan puluhan mayat bertebaran di tengah jalan raya, ada yang sudah menemui ajal, ada juga yang sedang nyawa-nyawa ikan. Ternyata ianya satu jenayah kemanusiaan dan melanggar hak asasi manusia.

Sarin atau GB, adalah larutan organoposphorus dengan formula (CH3)2CHO]CH3P(O)F. Ia merupakan cecair yang tidak berwarna dan tidak berbau yang digunakan sebagai senjata kimia yang memberi kesan yang sangat dasyat sehinggakan boleh melumpuhkan sistem saraf (nerve agent). Gas Sarin telah dikategorikan sebagai " Senjata Pembunuh Massal" pada Resolusi PBB 687. Pada Konvension Senjata Kimia 1983, negara-negara yang terlibat telah dilarang daripada menggunakan, menyimpan atau memproses Gas Sarin kerana ianya diklasifikasikan sebagai senjata kimia level 1.

Gas Sarin merupakan senjata kimia yang paling cepat berkesan ke atas mangsanya. Ia boleh merebak melalui sentuhan pada kulit ,mata dan bau. Jadi, apabila terhirup atau diserap melalui kulit, gas ini membunuh dengan melumpuhkan pusat pernafasan dari sistem saraf pusat dan melumpuhkan otot-otot sekitar paru-paru. Gejala yang muncul apabila seseorang terkena gas ini antara lain mual dan sakit kepala parah, penglihatan kabur, kejang otot, gangguan pernapasan dan kehilangan kesadaran.

Ada penawar bagi Gas Sarin, tetapi disebabkan tindak balas agen saraf ini yang begitu pantas, mereka yang terjejas perlu segera dirawat untuk diselamatkan,

Namun, ini bukanlah kali pertama mereka melepaskan senjata kimia ini keatas orang awam, tetapi kali ketiga sejak 2011. Pihak Basyar telah menafikan perkara ini dan menuding jari kepada pihak pemberontak. Siapa pun yang melakukannya, ia dianggap perlakuan keji kerana membunuh orang awam yang tidak berdosa, kanak-kanak dan wanita khususnya.


Umpan tiruan anak tempatan ini berjaya menembusi pasaran Amerika Syarikat

Terdapat pelbagai teknik dalam memancing, salah satu daripadanya adalah Teknik casting. Casting merupakan satu teknik  yang memerlukan fokus dan tenaga yang lebih kerana teknik ini perlu untuk melempar umpan tiruan (umpan buatan) atau dalam bahasa inggeris disebut sebagai artificial lure dengan menggunakan pancing (fishing rod). Umpan (lure) akan di lempar ke dalam sungai mengikut sasaran yang di tetapkan oleh pemancing, setelah itu pemancing akan  karau pancing tersebut menggunakan mesin pancing agar umpan tersebut bergerak dan timbul dengan gaya yang mengumpan supaya dapat menarik perhatian ikan seperti haraun atau toman untuk menyambarnya.

Teknik casting merupakan teknik yang perlu kesabaran kerana anda perlu melempar umpan dan karau semula umpan tersebut sehingga pemangsa menyambar ikan tersebut. Teknik casting selalu di aplikasi  di lubuk lubukan ikan seperti empangan, tali air, sungai, kolam, kawasan berpaya, tasik, tepi pantai dan laut.

Tahukah anda bahawa umpan (lure) tiruan adalah umpan buatan yang dibuat menggunakan bahan daripada plastik,loga serta kayu. Terdapat pelbagai variasi lure yang sering kita jumpai dipasaran seperti soft lure, deep type, shallow type dan pelbagai variasi lagi. Umpan buatan ini juga dibuat secara buatan tangan (handmade) dan ada juga yang menggunakan mesin sepenuhnya untuk membuat umpan tersebut. Disini pihak iluminasi berbesar hati kerana di beri peluang untuk menemuramah Atok Lure pembuat umpan (lure) buatan tangan yang terkenal di kalangan pemancing didalam mahupun luar negara. Ikuti temuramah kami bersama Atok Lure atau lebih dikenali sebagai Atok.

J : Saya dilahirkan di Pulau Pinang tetapi dibesarkan di Kedah, sekarang saya tinggal bersama keluarga di Jitra, Kedah. Saya mempunyai kerjaya hakiki di sektor awam dan saya juga membuat  kerja part time sebagai pembuat umpan tiruan ataupon lebih dikenali sebagai luremaker.

S :  Bagaimana tercetus idea untuk menghasilkan umpan tiruan ini?

J : Pada asalnya ia merupakan hobi  kerana maklumlah umpan (lure) agak mahal di pasaran, di sebabkan saya minat memancing dan selalu melakukan aktiviti memancing menggunakan teknik casting, saya mula berfikir dan  terdetik di hati saya untuk membuat umpan tiruan dan menggunakan umpan tiruan tersebut dari buatan tangan saya sendiri. Sebenarnya di sebabkan minat yang mendorong saya untuk menjadi pembuat umpan. Sejak kecil lagi saya minat bertukang dan memancing, di situlah tercetus idea untuk mendorong saya mencuba untuk membuat umpan buatan sendiri.

J : Sebenarnya saya mula menceburi bidang ini sejak tahun 2007/08 lagi tetapi saya tidak begitu teliti dalam pembuatan umpan kerana pada masa itu umpan yang dibuat adalah untuk kegunaan peribadi sahaja. Selepas itu ramai rakan pemancing yang tertarik dengan umpan yang saya buat, mereka sering bertanyakan saya macamana nak dapatkan umpan ini, disebakan itu saya mulai serius untuk membuat kajian yang teliti untuk menghasilkan produk umpan buatan saya sendiri dan terhasillah produk dinamakan Atoklure yang tercetus pada tahun 2014 hingga sekarang.

S : Apakah cabaran dan kepuasan sebagai pembuat umpan tiruan?

J : Bagi saya setiap perkerjaan yang kita lakukan mesti akan ada cabaran yang perlu kita lalui, bergitu juga dengan saya, cabaran utama saya adalah untuk menyakinkan produk yang saya buat ini kepada para pemancing (caster) kerana terdapat banyak saingan umpan tiruan dipasaran. Terdapat pelbagai jenis produk yang datang dari luar negara di pasaran ini, disebabkan itu saya rasa begitu mencabar dan saya ingin memajukan lagi produk umpan saya sehingga ia mendapat tempat di hati pemancing. Saya berasa begitu puas apabila pemancing yang menggunakan produk saya memberi respon yang positif  dan ingin menempah lagi produk keluaran saya itu.

J : Setiap produk yang dihasilkan saya, kebanyakkan diguna untuk  top water lure tetapi sekarang saya sudah membuat umpan selaman /dasaran bagi memenuhi kehendak para pemancing (caster) sekarang.

Alhamdulillah umpan (lure) saya telah berada disemua negeri di Malaysia ini termasuk Sabah dan Sarawak, kebanykan saya menjual secara online dan terdapat juga dijual di kedai pancing sekitar Perak. Produk saya juga sudah telah mempunyai jualan di luar negara dan telah dijual kepada para pemancing di sekitar USA, Australia dan Singapura.

S : Sesetengah orang kata kaki pancing ini pemalas, suka duduk saja goyang kaki tunggu ikan. Apa pandangan Atok?

J : Haha yang goyang kaki ini biasanya mereka memang suka main di dasar sahaja, bagi saya mereka bukan pemalas tapi minat mereka ini hanya tunggu ikan makan umpan dan ia juga adalah sebahagian dari teknik memancing. Berlainan pula dengan teknik casting yang mana caster cuba memujuk ikan untuk memakan umpan. Biasanya yang goyang kaki ini, mereka lebih santai berbanding mereka yang menggunakan teknik casting. Misi kami tetap sama untuk menaikkan ikan.

Disini Atok berkongsi dengan para pembaca iluminasi gambar gambar para pemancing yang berjaya mendaratkan ikan menggunkan umpan buat Atok sendiri. Wow, besar besar ikan yang pemancing dapat menggunakan umpan buatan ini. Ikan mana yang tidak marah apabila melihat umpan yang menari-nari di atas permukaan air, comfirm disambar mereka.

Kami hanya akan menghantar email kepada anda seminggu sekali. Ini adalah janji kami


10 Fakta Menarik Mengenai Ular

Ular merupakan antara binatang paling ditakuti dan sangat dibenci oleh kebanyakan manusia. Sebut sahaja perkataan ular pasti meremang bulu roma rasa geli dan terbayangkan patukan bisa ular yang boleh membawa maut.

Namun begitu, ada juga manusia yang meminati haiwan ini. Malah ada yang menjadikan haiwan ini sebagai binatang peliharaan.

Sebagai manusia, mari ketahui sedikit fakta menarik mengenai makhluk unik ciptaan Tuhan ini.

1. Terdapat kira-kira 750 spesis ular yang beracun. Daripada jumlah itu, hanya 250 daripadanya yang mampu membunuh manusia dengan sekali patukan.

2. Ianya mengambil masa sehingga 5 hari oleh ular untuk menghadam makanan yang dimakan. Bagi ular yang lebih besar seperti anaconda, ianya mengambil masa yang lebih lama dan mampu mencapai berminggu-minggu lamanya,

3. Rekod ular terbesar dipegang oleh anaconda. Ianya mampu membesar seberat 270kg,

4. Ular tidak mempunyai telinga. Walaubagaimanapun, ia dapat mengesan gelombang bunyi melalui kulit, otot dan tulang.

5. Ular menggunakan lidahnya yang bercabang sebagai deria bau. Selain itu, lidah ular juga digunakan untuk menentukan arah pergerakan.

6. Secara statistiknya, ular membunuh kira-kira 40,000 orang manusia setiap tahun.

7. Ular dianggap sebagai makanan eksotik di sesetengah tempat di dunia. Orang kantonis telah membuat sup ular sejak 2000 tahun dahulu. Bagi orang Islam, memakan ular adalah haram kerana ianya bertaring.

8. Hanya 70% ular yang bertelur. Selebihnya terutamanya yang hidup di kawasan beriklim sejuk melahirkan anak.

9. Ular tidak berhenti membesar seperti manusia apabila meningkat usia. Walaubagaimanapun, kadar pembesaran ular berkurang apabila mereka semakin meningkat usia.

10. Dalam sesetengah kes, ular boleh membunuh diri sendiri secara tidak sengaja dengan mematuk dirinya sendiri apabila menyangka tubuh badannya itu adalah haiwan pemangsa.


Malaysia bakal melaksanakan sistem Tol MLFF bermula 2018

Berita baik bagi anda yang selalu kemurungan terperangkap di dalam kesesakan jalanraya. Dijangkakan kerajaan Malaysia akan mula melaksanakan percubaan dan penukaran sistem tol kepada Sistem Aliran Tol Tanpa Henti (Multi Lane Free Flow / MLFF) secara berperingkat mulai tahun 2018 dan akan dilaksanakan sepenuhnya menjelang tahun 2020.

Dengan adanya sistem tol MLFF, anda tidak perlu lagi memperlahankan kenderaan anda memasuki tol. Sensor sistem baru ini menggunakan RFID sebagai penghubung diantara kenderaan dan sensor pengesan tol. Teknologi MLFF bukan sahaja mampu memudahkan perjalanan kenderaan, bahkan ianya juga boleh digunakan untuk mengenalpasti pesalah di jalanraya, pengawalan trafik, dan juga pengawasan cukai jalan kenderaan.

Menurut Menteri Kerja Raya, Datuk Seri Fadillah Yusof berkata, projek perintis bagi sistem terbabit telah dimulakan di Taman Teknologi Malaysia (TPM) bersama syarikat swasta dengan dana daripada Kementerian Sains, Teknologi dan Inovasi (MOSTI).


Penggemar kopi Starbucks perlu bersenam lebih banyak untuk membakar kalori

Baru-baru ini ibu pejabat Starbucks di Amerika Syarikat telah mengumumkan penambahan beberapa menu baru dalam senarai minumannya.

Di Malaysia sahaja, Starbucks telah mempunyai lebih daripada 200 cawangan seluruh negara. Maka, ini mungkin merupakan berita baik bagi para penggemar jenama kopi yang berasal dari negara Uncle Sam itu.

Walau bagaimanapun, menurut satu laporan Daily Mail UK, kebanyakan minuman yang menyegarkan ini mengandungi bilangan kalori yang amat mengejutkan. Hampir kesemua minuman baru Starbucks daripada Cascara Latte sehingga ke Coconut Milk Mocha Macchiato mempunyai bilangan kalori yang tinggi.

Manakala minuman yang dikategorikan sebagai 'rendah kalori' pula - seperti Toasted Coconut Cold Brew - masih lagi sarat dengan kandungan gula.

Walaupun Starbucks tidak pernah melabelkan minuman-minuman ini sebagai minuman sihat, namun sebagai pengguna, anda mungkin tidak sedar bahawa ia sedikit sebanyak boleh memberikan kesan jangka panjang kepada tubuh badan anda. Apatah lagi sekiranya anda seorang yang kurang aktif bersenam dan tidak menjaga pemakanan.

Untuk pengetahuan anda, Pertubuhan Kesihatan Sedunia menyarankan agar individu dengan berat badan normal hanya perlu mengambil gula lebih kurang 25 gram atau 6 sudu teh sahaja dalam sehari.

Adakah anda tahu bahawa cawan Caffe Mocha bersaiz tall mempunyai kandungan gula sebanyak 28 gram dengan 310 kalori?

Minuman Starbucks yang terbaru ini pula ada yang mengandungi gula sebanyak 86 gram. Nilai satu cawan itu sahaja sudah hampir 3.5 kali lebih banyak daripada jumlah yang disarankan untuk setiap hari.

Menurut Daily Mail, puncanya datang daripada sirap pemanis yang dicampur untuk mengubah rasa pahit kopi. Memasukkan sirap ini sahaja telah menambah sekurang-kurangnya 15 gram gula dan 60 kalori. Itu belum anda pilih untuk tambah susu, krim putar atau sirap berperisa.

Bukan tak boleh minum langsung. Boleh, tapi nak makan atau minum apa-apa pun, biarlah berpada-pada. Lepas lepak minum di Starbucks, pastikan anda melakukan senaman ringan dan minum air kosong dengan banyak. Barulah seimbang.

Anda boleh semak sendiri nutrisi makanan dan minuman Starbucks dari pautan di bawah. Sementara itu, kami kongsikan 6 minuman terbaru Starbucks yang telah diumumkan baru-baru ini. Kami kurang pasti sama ada minuman ini telah tiba di Malaysia atau belum. Selamat mengopi!


Ketahui Sebab Para Doktor Menyarankan Ibu Bapa Menyimpan Gigi Susu Anak-Anak

Proses pertumbuhan gigi manusia bermula dengan pertumbahan gigi susu pada zaman kanak-kanak. Selepas gigi susu tersebut tercabut, akan tumbuh pula gigi yang dipanggil gigi kekal. Selepas gigi kekal ini tercabut, maka tiada lagi gigi yang tinggal sehingga akhir hayat anda.

Semasa zaman kanak-kanak, kita pastinya pernah mendengar kepercayaan karut apabila kita meletakkan gigi susu yang baru tercabut di bawah bantal, ianya akan bertukar menjadi emas atau emas. Pernahkah anda terfikir apakah yang dapat dibuat dengan gigi susu anda yang telah tercabut itu?

Satu kajian yang dilakukan pada tahun 2003 menunjukkan gigi susu adalah sumber yang kaya dengan sel stem (stem cell) yang boleh digunakan untuk membangunkan sel-sel lain yang diperlukan oleh tubuh badan pada masa hadapan.

Sebagai contoh, sekiranya anda mengalami kemalangan dan memerlukan tisu otot, maka sel stem ini boleh digunakan untuk untuk menggantikan tisu tersebut.

Walaubagaimanapun, gigi susu yang tercabut tersebut perlu disimpan dalam tempat yang selamat seperti bank sel stem bagi memastikan ianya dapat digunakan pada masa hadapan.

Buat masa ini, tidak dapat dipastikan sama ada tempat bank sel stem yang ada menyediakan tempat penyimpanan gigi susu di Malaysia.


Selepas Berbakti Di Kem Pelarian Perancis, Pasangan Hero Malaysia Kini Meneruskan Bantuan Kemanusiaan

Bagi yang mengikuti perkembangan krisis kemanusiaan, anda pastinya tahu kini sudah hampir 6 bulan kem pelarian di utara Perancis, Calais, yang diberikan nama jolokan "The Jungle" ditutup oleh kerajaan negara terbabit. Kem pelarian yang tidak diiktiraf oleh kerajaan Perancis ini tutup sepenuhnya pada 26 Oktober 2016 setelah bertahun bertapak di situ. Kem ini menempatkan pelarian-pelarian dari negara Timur Tengah seperti Afghanistan, Syria, Sudan, Iraq, Iran dan juga Eretria.

Apabila bercakap mengenai kem "The Jungle" ini, sudah pastinya nama-nama ini menjadi bualan bukan sahaja masyarakat tempatan, malah juga bualan seluruh dunia. Anda juga pasti pernah mendengar nama mereka sama ada dari berita tempatan mahupun berita antarabangsa. Mereka merupakan satu aura yang kuat yang mampu memberi harapan dan perubahan kepada nasib pelarian-pelarian. Nama yang dimaksudkan adalah Jamalulail Ismail dan Sofinee Harun.

Bagi yang tidak mengenali, ini sedikit sebanyak kisah berkenaan pasangan hebat ini. Pasangan suami isteri yang menetap di Seaham, England ini merupakan antara individu terawal yang menghulurkan bantuan kemanusiaan kepada pelarian-perlarian di kem tersebut. Ia bermula apabila dunia dikejutkan dengan berita muka depan yang memaparkan gambar kematian seorang kanak-kanak Syria berusia 3 tahun, Alan Kurdi, yang terdampar di tepi pantai selepas bot yang dinaiki bersama keluarganya karam. Bot tersebut karam di Laut Mediterranean, selepas meninggalkan Bordum, Turki.

Tersentuh melihat gambar kanak-kanak tersebut, membuatkan Sofinee betul-betul tersentak dan sedar bahawa mereka perlu melakukan sesuatu. Pasangan yang mempunyai 4 cahaya mata iaitu Putri Sabeera, Muhammad Syameem, Sumrah dan Ahmad Saif ini, membuat perancangan untuk melawat kem pelarian yang terdekat dengan mereka. Setelah membuat pencarian, mereka mendapati kem "The Jungle" adalah yang paling hampir. Tanpa membuang masa mereka terus membuat lawatan ke kem tersebut pada Oktober 2015.

Betul lah apa yang dikatakan, sebaik-baik perancangan, adalah perancangan daripada Allah. Jamalulail dan Sofinee hanya merancang untuk melawat kem tersebut hanya untuk 3 hari sahaja bagi mendapatkan informasi dan melihat sendiri dengan mata mereka keadaan sebenar di kem tersebut. Namun, tanpa mereka tahu, mereka telah ditakdirkan akan berada di lokasi yang sama bersama-sama pelarian-pelarian tersebut selama 13 bulan.

Setelah sampai di kem tersebut, mereka melawati kawasan kem sambil mencatat apa yang perlu untuk kegunaan bagi membantu pelarian-pelarian tersebut. Setelah 2 hari berlalu, kini tiba saat untuk mereka pulang ke England meninggalkan Calais, Perancis. Ketika saat mereka hendak berangkat pulang, mereka didatangi seorang kanak-kanak perempuan dari Syria yang baru sahaja sampai di kem itu. Kanak-kanak itu bertanyakan di manakah tempat yang boleh dia bermalam di kem tersebut. Tersentak dengan pertanyaan itu, Jamalulail dan Sofinee tanpa membuang masa terus mencari dan menyediakan kelengkapan yang diperlukan kanak-kanak tersebut bagi membolehkannya tidur dengan selesa. Dan ketika itu juga lah, feri yang sepatutnya mereka naiki untuk pulang, sudah pun berlepas. Bermulalah kisah kehidupan mereka di kem pelarian Calais selama 13 bulan.

Jurutera kelahiran Perak ini bermula dengan memberi bantuan kecil seperti menyediakan dapur dan gas memasak, hasil kutipan daripada ahli keluarga dan kenalan mereka. Setelah beberapa ketika membantu, mereka berhajat untuk pulang ke England. Namun, setiap kali hasrat mereka dibincangkan, mereka didatangi hamba Allah yang bermurah hati dan mendermakan sejumlah wang, untuk mereka meneruskan bantuan kepada pelarian-pelarian ini. Dan perkara yang sama berulang kali terjadi.

Mereka bersetuju untuk memberikan bantuan dan khidmat mereka, namun ia tidak semudah yang disangka. Menyedari bantuan dapur dan gas memasak yang diberikan adalah tidak praktikal, mereka perlu mencari idea lain bagi membantu. Masalah yang timbul adalah selepas beberapa ketika, gas yang dibekalkan kepada pelarian telah habis digunakan dan perlu diisi semula. Disebabkan harga gas yang mahal dan tidak mampu untuk bertahan lama serta memerlukan alatan tangan yang sesuai untuk menukar botol gas, mereka terpaksa cuba membantu dengan cara lain.

Dengan berbekalkan sebuah karavan yang mempunyai dapur, Sofinee mula memasak untuk memberikan makanan kepada pelarian yang tinggal berdekatan. Usaha itu membuahkan hasil, namun dengan peralatan yang terhad, beliau hanya mampu menyediakan makanan untuk 50 orang terawal sahaja.

"Sebagai orang asing yang tinggal di negara asing, saya tahu betapa pentingnya makanan. Lebih-lebih lagi makanan yang halal,"

Daripada sebuah karavan, dapur beliau berkembang menjadi sebuah pondok kecil bertiangkan kayu dan berbumbungkan kanvas. Sejak itu, dapur yang dibantu sukarelawan mampu memasak sehingga 500 hidangan makanan. Juga dengan bantuan yang disalurkan oleh orang ramai yang prihatin dari serata dunia, termasuklah rakyat Malaysia, mereka mampu menampung perbelanjaan untuk menyediakan makanan tersebut. Dan dengan izin Allah, dapur pondok mereka telah berkembang sekali lagi menjadi sebuah dapur yang lebih teratur dan efisyen untuk menyediakan makanan dengan peralatan yang canggih. Sehingga satu ketika, dapur yang diberi nama "Kitchen In Calais" ini mampu menyediakan hampir 1500 hidangan setiap hari.

"Ini bukan lagi satu kebajikan. Ini adalah tanggungjawab kita sesama manusia, apatah lagi kepada saudara seagama. Kalau bukan kita yang membantu, siapa lagi?

Walaupun di kem tersebut terdapat beberapa dapur yang dikendalikan oleh organisasi-organisasi lain, namun dapur "Kitchen In Calais" sahaja merupakan satu-satunya dapur yang diyakini pelarian-pelarian yang kebanyakkannya beragama Islam. Ini adalah disebabkan penyediaan makanan Kitchen In Calais mematuhi piawaian halal dan dikendalikan oleh orang Islam. Dan juga, makanan yang disediakan adalah makanan panas, sangat bersesuaian malah membantu memanaskan badan mereka ketika cuaca sejuk.

Mendengar cerita sahaja sudah meremang bulu roma, apatah lagi untuk menerajui gerakan bantuan mulia ini. Turut membantu iaitu anak-anak pasangan ini, dan anak bongsu mereka, Ahmad Seif yang hanya berusia 13 tahun ketika itu. Seif tinggal bersama ibu bapanya di kem tersebut dan membantu menyediakan makanan. Dikala anak-anak remaja sebaya dengannya sedang bermain bersama rakan-rakan, Seif pula dengan susuk tubuhnya yang kecil sedang mengacau nasik dan kari yang dimasak untuk pelarian-pelarian di sana. Kecekalan hatinya dibuktikan dengan berkhidmat di kem tersebut selama 8 bulan. Suatu yang diluar jangkaan bagi seorang yang masih terlalu muda.

"Dapur ini bukan milik kami. Dapur ini milik semua. Kami hanya tolong membantu menyediakan makanan kepada mereka dengan bantuan daripada anda semua.

Hidup mereka sekeluarga di kem serba yang kekurangan itu dijalani dengan penuh cekal. Mereka tinggal di dalam karavan yang sempit dan semua kelengkapan harian adalah sangat terhad. Setiap hari mereka akan melakukan rutin yang sama dari pagi hingga ke malam. Mereka juga berhadapan dengan risiko yang sangat bahaya dek kerana hidup di tanah yang tidak mempunyai undang-undang dan dipenuhi dengan pelarian-pelarian yang terdesak. Hanya Allah sahaja yang tahu perasaan mereka ketika itu.

Tiada siapa sangka yang anak Melayu dari bumi Malaysia mampu melakukan sesuatu yang sebesar ini, menyumbang kepada bantuan kemanusiaan dunia. Meninggalkan kehidupan dunia yang selesa dan katil yang empuk, semata-mata untuk mahu memberikan sedikit harapan dan perubahan kepada mereka yang tidak bernasib baik tanpa mengharapkan apa-apa ganjaran adalah sesuatu yang patut kita banggakan dan dijadikan contoh.

Namun, semua yang bermula, pasti akan berakhir. Dengan hati yang berat dan pilu, mereka terpaksa akur dengan arahan kerajaan Perancis yang mahu menutup kem tersebut Oktober lalu. Kem "The Jungle" yang serba daif itulah yang telah menjadi rumah bagi mereka bagi 13 bulan. Tanah yang sebelum ini asing bagi mereka, telah menjadi tanah tempat mereka tinggal. Pelarian-pelarian yang dahulunya dibantu, kini menjadi seperti sebuah keluarga. Walaupun serba kekurangan, kem itu telah memberikan seribu satu makna dan pengalaman kepada mereka. Banyak perkara yang mereka lakukan buat kali pertama dalam hidup mereka ketika berkhidmat di kem tersebut.

"Saya seorang jurutera. Selama 47 tahun saya hidup di dunia ini, di kem inilah merupakan kali pertama saya membeli dan memasang tandas sendiri. Siapa sangka kem serba daif ini mampu memberikan pengalaman berharga yang takkan dapat saya lupakan,"

Selepas penutupan, mereka pulang ke Seaham, England, bagi menjalani kehidupan normal mereka. Walaupun agak kekok tidur di atas katil yang empuk sambil memikirkan nasib pelarian-pelarian, namun mereka terpaksa mengharunginya.

Namun, usaha membantu krisis kemanusiaan tidak berhenti begitu sahaja bagi mereka. Mereka kini sedang mengusahakan pengutipan derma pakaian dan makanan daripada rakyat malaysia, untuk dihantarkan kepada pelarian di Idlib,Syria. Usaha murni yang dicetuskan oleh Sofinee ini bermula awal tahun ini. Dengan pengaruh yang ada, beliau melancarkan kempen "Aid Container Malaysia-Syria" ini bagi meringankan sedikit sebanyak kesengsaraan yang ditanggung saudara seagama kita di Syria. Misi pertama mereka telah berjaya dengan menghantar satu kontena berisi pakaian, makanan serta bantuan perubatan ke Syria. Kini misi membantu versi kedua baru sahaja dilancarkan. Bagi mereka yang ingin membantu, bolehlah merujuk kepada poster di bawah.

Pihak iluminasi.com berdoa agar saudara Jamalulail Ismail dan Sofinee Harun serta keluarga sentiasa berada di bawah rahmat Allah. Semoga dipermudahkan urusan. Bagi kita rakyat Malaysia, perkara seperti ini wajar dijadikan contoh dan juga kita perlu menyokong usaha-usaha murni seperti ini bagi membantu saudara seagama dengan kita.


4 Tips Asas Bagi Anda Yang Ingin Menyertai Marathon Buat Pertama Kali

Sejak kebelakangan ini, acara marathon makin melonjak naik dalam kalangan rakyat Malaysia. Boleh dikatakan setiap bulan ada sahaja acara marathon yang anda boleh sertai di seluruh Malaysia.

Oh ya, bagi yang tidak tahu apa itu 'marathon', ianya adalah acara larian jarak jauh sejauh 42km atau lebih tepat lagi sejauh 42.195km. Untuk berlari sejauh ini, ketahanan fizikal dan mental adalah sangat penting.

Berikut adalah beberapa tips asas bagi anda yang ingin mencuba marathon buat pertama kalinya:

Pastikan anda meminum air yang cukup sebelum, semasa dan selepas berlari. Sehari sebelum berlari, pastikan anda banyak meminum air kosong agar badan anda tidak dihidrasi semasa berlari keesokan harinya. Semasa berlari pula, anda digalakkan minum air sekurang-kurangnya setiap 3km atau sebelum anda berasa dahaga.

Hidrasi yang cukup sangat penting bagi memastikan organ-organ badan terutamanya buah pinggang dapat berfungsi dengan sempurna. Sekiranya cuaca panas, pastikan anda minum air mencukupi untuk mengelakkan daripada "heat stress".

Berlari dalam jarak yang jauh boleh mendedahkan diri anda kepada kecederaan sekiranya tubuh badan anda belum biasa melakukannya. Biasakan diri untuk berlari dalam jarak jauh walaupun dalam tempo yang perlahan. Ini dapat melatih dan menguatkan otot-otot anda agar tidak cepat penat dan cramp semasa hari pertandingan.

Berlari dalam jarak yang jauh menggunakan banyak tenaga. Tidur yang mencukupi memastikan anda bertenaga dan mental anda lebih bersedia.

Sekiranya anda baru pertama kali berlari marathon, fahami dahulu bahasa tubuh badan anda. Jangan terlalu memaksa diri sekiranya tidak mampu. Jangan meletakkan target yang terlalu tinggi agar anda tidak terlalu stress untuk mencapai target.


Inilah makanan kegemaran Ratu England dan keluarga Diraja British

Baru-baru ini, chef Diraja British, Darren McGrady, telah ditemuramah oleh majalah Harpers Bazaar UK berkenaan menu dan jenis masakan yang sering dihidangkan di Istana Buckingham.

Jangan terkejut kerana chef Darren telah mendedahkan bahawa Queen Elizabeth tidak makan pasta, ubi kentang ataupun bawang putih!

Chef Darren telah menjadi tukang masak istana selama 15 tahun. Dia memberitahu bahawa Ratu England itu tidak makan sebarang makanan berkanji melainkan ia dihidangkan pada jamuan makan malam kerajaan. Pada hari-hari lain, diet hariannya hanya melibatkan ikan atau ayam yang dipanggang dengan dua jenis sayur-sayuran.

Selain hidangan itu, Queen Elizabeth juga gemarkan hidangan salad dan buah-buahan segar.

Bercakap tentang buah, Queen Elizabeth mempunyai cara tersendiri apabila hendak memakan sebiji pisang. Baginda akan memotong kedua-dua bahagian hujung pisang dan membelah pisang secara memanjang. Kemudian, isi pisang akan dihiris kecil-kecil untuk dimakan menggunakan garfu.

Ratu England ini tidak gemarkan bawang putih dan para tukang masak diberitahu agar tidak menggunakannya dalam masakan. Makanan yang terlalu banyak bawang juga perlu dielakkan.

Apabila memakan menu daging seperti steak, baginda lebih sukakan daging yang dimasak dengan secukupnya (well done). Baginda tidak akan sekali-kali dihidangkan daging yang mentah atau tidak cukup masak.

Walaupun nama kek ini dalam bahasa Inggeris ialah Chocolate Biscuit Cake, namun rupa dan bahan yang digunakan adalah hampir sama dengan kek batik resepi tempatan. Bezanya, kita di sini menggunakan serbuk Milo sebagai bahan coklat. Kek kesukaan Queen Elizabeth ini tidak perlu dibakar dan hanya perlu disejukkan dalam peti ais, sama seperti kek batik kita.

Rupa-rupanya, Queen Elizabeth akan membawa 'kek batik' kegemarannya ini ke mana sahaja baginda pergi. Jika Ratu perlu ke Istana Windsor, misalnya, seorang chef senior akan membawa bersama lebihan kek yang masih belum dimakan untuk dihidangkan kepada Queen Elizabeth sepanjang berada di sana.

Setiap hari, baginda akan memakan sekeping potongan kecil sehingga keseluruhan kek itu habis dimakan.

Selain daripada Ratu England, Putera William dan Putera Harry juga amat sukakan snek 'kek batik' ini. Mereka sering memakannya sepanjang zaman kanak-kanak. Putera William amat menggemari kek disaluti coklat ini sehingga kek yang sama diminta untuk dijadikan kek pengantin lelaki semasa perkahwinannya bersama Kate Middleton.


Mentega atau marjerin? Salah satunya mungkin boleh membawa maut.

Bertahun lamanya masyarakat berdebat tentang lepa atau sapuan mentega dan marjerin. Yang mana satukah lebih baik untuk kesihatan, mentega atau marjerin?

Mula-mula, mari kita kenali mentega dan marjerin. Walaupun kedua-duanya boleh digantikan antara satu sama lain dan bahan-bahan ini sering digunakan untuk tujuan yang sama, mentega merupakan suatu produk tenusu manakala marjerin pula diperbuat daripada lemak sayuran.

Lemak tepu sering didapati dalam daging, krim dan juga mentega. Jika anda perhatikan komposisi kimia dalam sel asid lemak tepu, anda boleh dapati tiada ikatan ganda dua antara mana-mana atom karbon. Ini menunjukkan lemak ini padat dengan molekul CH2 dan tiada ruang kosong dalam rantaian asid lemak.

Sekarang, kita tengok pula komposisi kimia dalam sel bagi asid lemak tak tepu yang terdapat dalam minyak sayuran.

Jika dibandingkan dengan komposisi kimia dalam sel daripada mentega, anda boleh lihat minyak sayuran mempunyai ikatan ganda dua antara atom karbon. Ikatan ganda dua ini bermakna rantaian molekul CH2 boleh diputuskan dan mewujudkan ruang dalam rantaian asid lemak.

Pada suhu bilik, lemak tepu (mentega, produk tenusu) adalah berbentuk pejal manakala lemak tak tepu (minyak sayuran) merupakan cecair. Disebabkan perbezaan struktur kimia kedua-dua asid lemak ini, ia memberikan kesan yang berbeza pada tubuh.

Apabila asid lemak tepu memasuki salur darah, ia meningkatkan kadar kolestrol "tidak baik" yang dikenali sebagai low-density lipoprotein (LDL) dan mengakibatkan salur arteri tersumbat.

Ini berbeza dengan asid lemak tak tepu yang meningkatkan kolestrol "baik" iaitu high-density lipoprotein (HDL). HDL boleh membantu membawa LDL ke bahagian hati untuk diuraikan dan dinyahkan dari badan.

Secara umumnya, jika kita meningkatkan pengambilan HDL, lemak tak tepu ini boleh melindungi badan daripada kerosakan yang ditinggalkan oleh lemak tepu.

Disebabkan kajian sains mendapati lemak tepu ini lebih berbahaya kepada pengguna, pengeluar makanan mula memperbanyakkan penggunaan lemak tak tepu dalam produk. Walau bagaimanapun, mereka dapati lemak tak tepu seperti minyak sayuran ini adalah lebih mudah rosak.

Masalah ini dapat diatasi dengan proses penghidrogenan untuk membuatkan produk tahan lebih lama dan memejalkan marjerin.

Tapi, apabila lemak tak tepu melalui proses penghidrogenan, komposisi kimia dalam sel serta-merta bertukar hingga terciptanya sejenis lemak baru yang dinamakan lemak trans.

Makanan bergoreng, donat dan biskut semuanya mengandungi kandungan lemak trans yang tinggi. Lemak trans amat jarang didapati daripada sumber semula jadi dan banyak kajian mendapati ia memberi kesan toksik pada tubuh badan.

Ia bukan sahaja meningkatkan kadar kolestrol "tidak baik", malah pada masa yang sama ia juga mengurangkan kadar kolestrol yang "baik" dalam badan. Oleh itu, ia tidak mengandungi sebarang unsur positif bagi manusia dan hanya boleh memburukkan lagi simptom penyakit kardiovaskular.

Untuk pengetahuan anda, marjerin yang mengandungi lemak trans meningkatkan risiko kematian sebanyak 34%.

Dahulu, marjerin sering didatangkan dalam bentuk sticks dan mempunyai kandungan lemak trans yang tinggi yang lebih berbahaya daripada mentega biasa. Produk-produk marjerin terkini kebanyakannya tidak lagi mempunyai lemak trans namun mempunyai kandungan lemak tepu.

Kesimpulannya, tepuk dada, tanya selera. Ada sesetengah orang lebih cenderung untuk membeli mentega kerana sifatnya yang lebih semula jadi dan dihasilkan oleh susu lembu sebenar. Orang lain pula suka beli marjerin kerana harganya yang lebih murah.

Apa-apa pun, anda masih perlu mengawal pengambilan kedua-duanya kerana ia masih tinggi dengan kalori. Selain itu, anda perlu ingat dua perkara ini apabila berkira-kira nak beli mentega atau marjerin:

Sebelum beli marjerin, semak dahulu label sama ada ia mengandungi lemak trans atau tidak. Kalau label menyatakan terdapat kandungan lemak trans, seboleh-bolehnya elakkan daripada membeli. Cari marjerin lain ataupun belilah mentega.